Ανακοινωση της Επιτροπης προς το Συμβουλιο και το Ευρωπαϊκο Κοινοβουλιο - Χάρτες πορείας για τη Βουλγαρία και τη Ρουμανία

1. ΕΙΣΑΓΩΓΗ

Στο έγγραφο στρατηγικής "Προς τη διευρυμένη Ένωση [1]", της 9ης Οκτωβρίου 2002, η Επιτροπή ανήγγειλε ότι, πριν από το Ευρωπαϊκό Συμβούλιο της Κοπεγχάγης, θα προτείνει, με βάση την ανάλυση των περιοδικών εκθέσεων 2002, λεπτομερείς χάρτες πορείας για τη Βουλγαρία και τη Ρουμανία.

[1] (COM(2002) 700 τελικό)

Στα συμπεράσματα του Ευρωπαϊκού Συμβουλίου των Βρυξελλών της 24ης και 25ης Οκτωβρίου 2002, η Ένωση συμφώνησε με την αξιολόγηση της Επιτροπής για τις προόδους που πραγματοποίησαν η Βουλγαρία και η Ρουμανία. Λαμβανομένου υπόψη του περιεκτικού και αμετάκλητου χαρακτήρα της διαδικασίας διεύρυνσης και με βάση το έγγραφο στρατηγικής της Επιτροπής, το Συμβούλιο και η Επιτροπή κλήθηκαν να προετοιμάσουν, σε στενή συνεννόηση με τη Βουλγαρία και τη Ρουμανία, τις αποφάσεις που είναι αναγκαίο να ληφθούν στο Ευρωπαϊκό Συμβούλιο της Κοπεγχάγης όσον αφορά κατά πρώτον τους λεπτομερείς χάρτες πορείας, καθώς και χρονοδιαγράμματα, και εν συνεχεία την αυξημένη προενταξιακή βοήθεια ώστε να επιταχυνθεί η διαδικασία προσχώρησης αυτών των χωρών. Το Ευρωπαϊκό Συμβούλιο εξέφρασε την υποστήριξή του στη Βουλγαρία και τη Ρουμανία, στις προσπάθειές τους να επιτύχουν το στόχο της ένταξης το 2007.

Οι χάρτες πορείας για τη Βουλγαρία και τη Ρουμανία καλύπτουν την περίοδο έως την προσχώρηση. Στόχος τους είναι να αναφέρουν τα βασικά μέτρα που πρέπει να λάβουν οι δύο χώρες για να προετοιμαστούν για την προσχώρηση. Βασίζονται δε στις δεσμεύσεις που ανέλαβαν κατά τις διαπραγματεύσεις και στα μέτρα που πρέπει να ληφθούν για την εκπλήρωση των κριτηρίων της Κοπεγχάγης και της Μαδρίτης πριν από την προσχώρηση. Επίσης ακολουθούν τις αρχές που καθοδήγησαν τη διαδικασία προσχώρησης από την αρχή, και συγκεκριμένα ότι όλες οι υποψήφιες χώρες συμμετέχουν με ίσους όρους και όλες αναμένεται να προσχωρήσουν στην Ευρωπαϊκή Ένωση με βάση τα ίδια κριτήρια και σύμφωνα με την ατομική τους πρόοδο.

Οι χάρτες πορείας αποσκοπούν στη στήριξη των προσπαθειών των δύο χωρών να ανταποκριθούν στα υπόλοιπα κριτήρια για την προσχώρησή τους με τον καθορισμό των καθηκόντων που πρέπει να εκπληρώσουν και με την παροχή μεγαλύτερης οικονομικής βοήθειας. Ιδιαίτερη έμφαση δίνεται στη διοικητική και δικαστική ικανότητα που απαιτεί η εφαρμογή του κεκτημένου και στις οικονομικές μεταρρυθμίσεις.

Όσον αφορά τα κεφάλαια του κεκτημένου, οι χάρτες πορείας προβλέπουν σημεία αναφοράς με βάση τα οποία μπορεί να παρακολουθείται η πρόοδος της Βουλγαρίας και της Ρουμανίας, όσον αφορά αφενός την εναρμόνιση της νομοθεσίας, αφετέρου την ανάπτυξη της διοικητικής ικανότητας. Οι υπόλοιπες προκλήσεις αναλύονται λεπτομερώς στη "Γενική αξιολόγηση" και στα "Συμπεράσματα" των περιοδικών εκθέσεων 2002 για τη Βουλγαρία [2] και για τη Ρουμανία [3]. Στους χάρτες πορείας απαριθμούνται τα βραχυπρόθεσμα και μεσοπρόθεσμα προβλήματα, τα οποία θα αναπτυχθούν και στις αναθεωρημένες εταιρικές σχέσεις για την προσχώρηση που θα υποβληθούν το επόμενο έτος.

[2] (COM(2002) 700 τελικό)

[3] (COM(2002) 700 τελικό

Οι χάρτες πορείας βασίζονται στην αρχή ότι η πρόοδος των διαπραγματεύσεων εξαρτάται σε μεγάλο βαθμό από την πρόοδο που έχει σημειωθεί όσον αφορά τη χάραξη και την εφαρμογή των απαραίτητων μεταρρυθμίσεων. Επομένως, οι χάρτες πορείας καθορίζουν τα μέτρα που πρέπει να υιοθετήσουν οι χώρες αυτές για να προχωρήσουν στην ολοκλήρωση των ενταξιακών διαπραγματεύσεων.

Οι χάρτες πορείας δεν προβλέπουν κανένα νέο όρο ή νέες πρακτικές για τις ενταξιακές διαπραγματεύσεις. Τα κεφάλαια που αφορούν οι διαπραγματεύσεις με τη Βουλγαρία και τη Ρουμανία θα εξακολουθήσουν να κλείνουν σύμφωνα με τις ισχύουσες πρακτικές των ενταξιακών διαπραγματεύσεων.

Σχετικά με τα κεφάλαια στα οποία οι διαπραγματεύσεις έχουν λήξει προσωρινά, αυτό που προέχει τώρα είναι να διασφαλιστεί η έγκαιρη εκπλήρωση των δεσμεύσεων. Αυτός είναι ο λόγος για τον οποίο, όσον αφορά τα κεφάλαια που έχουν κλείσει προσωρινά, οι δεσμεύσεις που ανελήφθησαν κατά τη διάρκεια των διαπραγματεύσεων και που έγιναν δεκτές στη διάσκεψη για την προσχώρηση αποτελούν τη βάση του χάρτη πορείας. Οι χάρτες πορείας δεν αντικαθιστούν τα έγγραφα διαπραγματεύσεων, τα οποία υποβλήθηκαν στη διάσκεψη για την προσχώρηση.

Όσον αφορά τα κεφάλαια όπου συνεχίζονται οι διαπραγματεύσεις, οι χάρτες πορείας επισημαίνουν τα βασικά προβλήματα που πρέπει να αντιμετωπιστούν, για να μπορέσουν να συνεχιστούν οι διαπραγματεύσεις. Οι χάρτες πορείας θα ενημερώνονται περιοδικά βάσει των εξελίξεων στις χώρες και της προόδου κατά τις διαπραγματεύσεις.

2. ΔΙΟΙΚΗΤΙΚΗ ΚΑΙ ΔΙΚΑΣΤΙΚΗ ΙΚΑΝΟΤΗΤΑ

Η εναρμόνιση της νομοθεσίας είναι βασική, αλλά πρέπει να συνοδεύεται από την ανάλογη δικαστική και διοικητική ικανότητα για την εκτέλεση και επιβολή του κεκτημένου. Αυτό τονίστηκε στο Ευρωπαϊκό Συμβούλιο της Μαδρίτης το 1995, καθώς και σε άλλες ευκαιρίες που επακολούθησαν. Όσον αφορά τη Βουλγαρία και τη Ρουμανία, το Ευρωπαϊκό Συμβούλιο του Γκέτεμποργκ το 2001 δήλωσε ότι οι υποψήφιες χώρες πρέπει να σημειώσουν "συνεχή πρόοδο [...] όσον αφορά τη μεταφορά του κεκτημένου στο εθνικό τους δίκαιο, την υλοποίησή του και την εξασφάλιση της εφαρμογής του. Οι χώρες αυτές θα πρέπει να δώσουν ιδιαίτερη προσοχή στη δημιουργία κατάλληλων διοικητικών δομών, στη μεταρρύθμιση των δικαστικών συστημάτων και της δημόσιας διοίκησης, [...]. Ιδιαίτερες προσπάθειες θα καταβληθούν για να βοηθηθούν η Βουλγαρία και η Ρουμανία."

Η διαδικασία μεταρρύθμισης του δικαστικού συστήματος και της δημόσιας διοίκησης έχει αρχίσει, αλλά για την προετοιμασία για την προσχώρηση σε όλους τους τομείς του κεκτημένου πρέπει να επιταχυνθεί ο ρυθμός της.

Για να ενισχυθεί η στήριξη σ'αυτόν τον τομέα, η Επιτροπή θα δώσει ιδιαίτερη προσοχή σ'αυτούς τους τομείς κατά τον προγραμματισμό της μελλοντικής χρηματοδοτικής στήριξης του Phare. Η στήριξη του Phare θα χρησιμεύσει επίσης στην αξιολόγηση του βαθμού υλοποίησης και εξασφάλισης της εφαρμογής του κεκτημένου σε βασικούς τομείς.

Η Επιτροπή θα συνεχίσει να στηρίζει τη θεσμική ανάπτυξη που χρειάζεται για την εφαρμογή του κεκτημένου και τη διαχείριση των κοινοτικών κεφαλαίων. Επίσης θα δοθεί προσοχή στα έργα που αφορούν τη δημόσια διοίκηση και τη μεταρρύθμιση του δικαστικού συστήματος.

3. ΧΡΗΜΑΤΟΔΟΤΙΚΗ ΣΤΗΡΙΞΗ

Όπως ανέφερε στο έγγραφο στρατηγικής, η Επιτροπή προτείνει να αυξηθεί σημαντικά η χρηματοδοτική στήριξη προς τη Βουλγαρία και τη Ρουμανία, από την ημερομηνία του πρώτου κύκλου προσχωρήσεων, ανάλογα με την πρόοδο εφαρμογής του χάρτη πορείας και την ικανότητα απορρόφησής του. Η αύξηση αυτή αποσκοπεί στη στήριξη της Βουλγαρίας και της Ρουμανίας κατά τη θέσπιση των τελευταίων μέτρων που είναι αναγκαία για την εκπλήρωση των κριτηρίων προσχώρησης.

Οι εταιρικές σχέσεις για την προσχώρηση θα εξακολουθήσουν να αποτελούν τη βάση του προγραμματισμού της προενταξιακής βοήθειας, αλλά οι προτεραιότητες της βοήθειας θα καθορίζονται επίσης με βάση τους χάρτες πορείας, τις περιοδικές εκθέσεις και τα αναθεωρημένα εθνικά αναπτυξιακά σχέδια που εκπονεί κάθε χώρα σύμφωνα με τις απαιτήσεις των διαρθρωτικών ταμείων.

3.1. Ανάγκες

Οι αναλύσεις των περιοδικών εκθέσεων 2002 οδηγούν στο συμπέρασμα ότι, αν και η Βουλγαρία και η Ρουμανία σημειώνουν συνεχή πρόοδο, ωστόσο οι χώρες αυτές έχουν ακόμη πολλές ανάγκες σε τομείς όπως :

- η γεωργική ανάπτυξη και η ανάπτυξη της υπαίθρου,

- οι υποδομές στους τομείς των μεταφορών και του περιβάλλοντος,

- η οικονομική και κοινωνική συνοχή,

- οι επενδύσεις και η θεσμική ανάπτυξη για την εφαρμογή του κεκτημένου.

Τα τρία υπάρχοντα μέσα (Ρhare, ISPA και SAPARD) μπορούν να στηρίξουν προγράμματα στους ανάλογους τομείς, γι'αυτό δεν προτείνεται καμία μεταβολή των διαθέσιμων μέσων. Μία συμπληρωματική βοήθεια θα βοηθήσει επίσης τη Βουλγαρία και τη Ρουμανία να προετοιμάσουν τη συμμετοχή τους στα διαρθρωτικά ταμεία.

3.2. Ενισχυμένη χρηματοδότηση

Εφόσον οι ανάγκες είναι σαφείς, η Βουλγαρία και η Ρουμανία πρέπει να βελτιώσουν σημαντικά την ικανότητά τους να διαχειρίζονται και να χρησιμοποιούν αποτελεσματικά τα διαθέσιμα κεφάλαια.

Επομένως, κάθε συμπληρωματική βοήθεια θα υπόκειται στην προϋπόθεση ότι σημειώνεται πρόοδος σύμφωνα με τους χάρτες πορείας και ότι βελτιώνεται σημαντικά η ικανότητα διαχείρισης και αποτελεσματικής χρησιμοποίησης των κεφαλαίων. Γι'αυτό, θα ήταν σκόπιμο να επιτευχθεί εκτεταμένη αποκέντρωση (EDIS) για το Phare και το ISPA έως το τέλος του 2004.

Η Βουλγαρία και η Ρουμανία έχουν ήδη αρχίσει να επεξεργάζονται συστήματα για την εφαρμογή εκτεταμένης αποκέντρωσης για το Phare και το ISPA, αλλά εάν χρειαστεί, θα χορηγηθεί περαιτέρω στήριξη για την επιτάχυνση των προσπαθειών. Το SAPARD είναι ήδη πλήρως αποκεντρωμένο.

Συνεπώς, η Βουλγαρία και η Ρουμανία άρχισαν να αναπτύσσουν υποδομές που θα συμβάλουν στην καλύτερη χρησιμοποίηση των υφιστάμενων κεφαλαίων. Εάν συνεχίσουν και εντείνουν αυτές τις προσπάθειες, θα είναι έτοιμες να λάβουν και να χρησιμοποιήσουν αποτελεσματικά πρόσθετα κεφάλαια από το 2004.

Με βάση τα παραπάνω, η Επιτροπή προτείνει η βοήθεια για τη Βουλγαρία και τη Ρουμανία να αυξηθεί σταδιακά ώστε, το 2006, να έχει αυξηθεί κατά 40%. [4] Η κατανομή μεταξύ των τριών προενταξιακών μέσων θα καθορισθεί με βάση τις ειδικές ανάγκες και την ικανότητα απορρόφησης της κάθε χώρας.

[4] Η ΑΎΞΗΣΗ ΑΥΤΉ ΥΠΟΛΟΓΊΖΕΤΑΙ ΜΕ ΒΆΣΗ ΤΟ ΜΈΣΟ ΌΡΟ ΤΗΣ ΒΟΉΘΕΙΑΣ ΠΟΥ ΧΟΡΗΓΕΊΤΑΙ ΣΤΙΣ ΔΎΟ ΧΏΡΕΣ ΣΤΑ ΠΛΑΊΣΙΑ ΤΩΝ ΠΡΟΓΡΑΜΜΆΤΩΝ PHARE/ISPA/SAPARD ΚΑΤΆ ΤΗΝ ΠΕΡΊΟΔΟ 2001 ΈΩΣ 2003.

4. ΚΑΘΕΣΤΩΣ ΠΑΡΑΤΗΡΗΤΩΝ

Η Βουλγαρία και η Ρουμανία ήδη συμμετέχουν σε ορισμένες επιτροπές και οργανισμούς της Κοινότητας [5]. Το έγγραφο στρατηγικής ανέφερε ότι μετά την υπογραφή της συμφωνίας προσχώρησης τα κράτη που προσχωρούν θα έχουν τη δυνατότητα να συνεχίσουν να συμμετέχουν, όποτε είναι νομικά δυνατόν, ως παρατηρητές σε όλες τις επιτροπές που συγκροτούνται με τη διαδικασία επιτροπολογίας και σε όλες τις άλλες επιτροπές. Η Επιτροπή έκρινε επίσης ότι τα κράτη που προσχωρούν μπορούν επίσης να συμμετέχουν τουλάχιστον ως παρατηρητές στις συναφείς δομές όλων των κοινοτικών οργανισμών. Τέλος, διευκρίνισε ότι οι γενικές αρχές και οι λεπτομέρειες αυτής της συμμετοχής θα καθοριστούν σε μεταγενέστερο στάδιο.

[5] Βλέπε ανακοίνωση της Επιτροπής της 20.12.99 για τη "Συμμετοχή των υποψηφίων χωρών στα προγράμματα, στους οργανισμούς και στις επιτροπές της Κοινότητας", COM (1999) 710 τελικό

Οι διατάξεις αυτές ισχύουν και για τη Βουλγαρία και τη Ρουμανία.

5. ΠΑΡΑΚΟΛΟΥΘΗΣΗ

Η Βουλγαρία και η Ρουμανία έχουν κλείσει προσωρινά πολλά κεφάλαια με βάση την ενδεικτική ημερομηνία της 1ης Ιανουαρίου 2007 για την προσχώρησή τους. Η στενή παρακολούθηση της εφαρμογής αυτών των δεσμεύσεων, καθώς και της προόδου όσον αφορά τις οικονομικές μεταρρυθμίσεις έχει ιδιαίτερη σημασία για τις υποψήφιες χώρες και για την Ευρωπαϊκή Ένωση.

Σ'αυτό το πλαίσιο, πρέπει να χρησιμοποιούνται συστηματικά οι διαρθρώσεις της ευρωπαϊκής συμφωνίας, που χρησιμεύουν για την αξιολόγηση της προόδου που έχει σημειωθεί όσον αφορά τις προτεραιότητες της εταιρικής σχέσης για την προσχώρηση και τα σχέδια δράσης για τη διοικητική και δικαστική ικανότητα. Οι υποεπιτροπές παρέχουν τη δυνατότητα αναθεώρησης της εφαρμογής των προτεραιοτήτων της εταιρικής σχέσης για την προσχώρηση, καθώς και της προόδου που σημειώνεται όσον αφορά την προσέγγιση, την εφαρμογή και επιβολή της νομοθεσίας. Οι διαρθρώσεις της ευρωπαϊκής συμφωνίας δεν αποτελούν μέρος της διαδικασίας διαπραγμάτευσης.

Οι αξιολογήσεις από ομολόγους αποδείχτηκαν χρήσιμος μηχανισμός σε ορισμένους τομείς και θα μπορούσαν να αναπτυχθούν περισσότερο.

Η Επιτροπή θα συνεχίσει να δημοσιεύει περιοδικές εκθέσεις, έως ότου η Βουλγαρία και η Ρουμανία ανταποκριθούν στα κριτήρια για την προσχώρησή τους. Οι προσεχείς περιοδικές εκθέσεις θα περιλαμβάνουν αξιολόγηση της εφαρμογής των χαρτών πορείας.

6. ΑΝΑΘΕΩΡΗΜΕΝΗ ΕΤΑΙΡΙΚΗ ΣΧΕΣΗ ΓΙΑ ΤΗΝ ΠΡΟΣΧΩΡΗΣΗ

Η Επιτροπή θα προτείνει αναθεωρημένες εταιρικές σχέσεις για την προσχώρηση της Βουλγαρίας και της Ρουμανίας με βάση τα συμπεράσματα των περιοδικών εκθέσεων του 2002 και των χαρτών πορείας. Οι εταιρικές σχέσεις για την προσχώρηση θα εξακολουθήσουν να καθορίζουν τους τομείς προτεραιότητας όσον αφορά την πρόοδο που πρέπει να σημειωθεί, με βάση τις αναλύσεις των περιοδικών εκθέσεων. Θα συμπληρώσουν δε τους χάρτες πορείας και, μαζί με αυτούς, θα αποτελέσουν τα κύρια μέσα που θα βοηθήσουν τη Βουλγαρία και τη Ρουμανία στην προσπάθειά τους να προετοιμαστούν για την προσχώρηση στην Ευρωπαϊκή Ένωση.

7. ΜΕΛΛΟΝΤΙΚΗ ΠΡΟΣΕΓΓΙΣΗ

Οι χάρτες πορείας, που περιγράφονται στο παρόν έγγραφο, και η μεθοδολογία που αναλύθηκε παραπάνω, αποτελούν οδηγό που θα επιτρέψει στη Βουλγαρία και τη Ρουμανία να ολοκληρώσουν την προετοιμασία τους για την προσχώρησή τους στην Ευρωπαϊκή Ένωση και να σημειώσουν επιτυχία κατά τις τελικές ενταξιακές διαπραγματεύσεις. Οι χάρτες πορείας αποδεικνύουν τη δέσμευση της Ευρωπαϊκής Ένωσης να συνεργαστεί με τη Βουλγαρία και τη Ρουμανία, με συμπληρωματικά μέσα στήριξης, για να επιτευχθεί ο κοινός στόχος μας της προσχώρησής τους στην Ευρωπαϊκή Ένωση. Η Βουλγαρία και η Ρουμανία όρισαν το έτος 2007 ως ενδεικτική ημερομηνία για την προσχώρησή τους, την οποία επικύρωσε το Ευρωπαϊκό Συμβούλιο των Βρυξελλών. Με βάση τις αρχές που καθοδήγησαν από την αρχή τις ενταξιακές διαπραγματεύσεις, η Επιτροπή θα υποστηρίξει σταθερά τις προσπάθειες της Βουλγαρίας και της Ρουμανίας να πετύχουν αυτό το στόχο.

Χαρτησ πορειασ για τη Βουλγαρια

1. Εισαγωγη

Η ανάλυση που γίνεται στην Περιοδική Έκθεση 2002 [6] για την πορεία της Βουλγαρίας προς την προσχώρηση, είναι ότι η Βουλγαρία έχει πράγματι σημειώσει περαιτέρω πρόοδο όσον αφορά την τήρηση των κριτηρίων της Κοπεγχάγης:

[6] (COM(2002) 700 τελικό)

- Η Βουλγαρία εξακολουθεί να πληρεί τα πολιτικά κριτήρια. Συνεπώς, ενώ πρέπει να συνεχιστούν οι προσπάθειες σε ορισμένους τομείς, ο χάρτης πορείας δεν εξετάζει τα θέματα που αφορούν αυτό το κριτήριο.

- Η Βουλγαρία πληρεί εν μέρει τα οικονομικά κριτήρια στο ότι πρόκειται για μια λειτουργούσα οικονομία αγοράς, αλλά δεν είναι ακόμη έτοιμη να αντιμετωπίσει τις ανταγωνιστικές πιέσεις και τις δυνάμεις της αγοράς στο εσωτερικό της Ένωσης. Γι'αυτόν τον λόγο, ο χάρτης πορείας επικεντρώνεται στα εναπομένοντα μέτρα που πρέπει να λάβει η Βουλγαρία για να ανταποκρίνεται και σ'αυτό το κριτήριο.

- Η Βουλγαρία δεν πληρεί ακόμη τα κριτήρια του κεκτημένου. Για να ολοκληρώσει την προετοιμασία της επιτυχώς, η Βουλγαρία πρέπει να συνεχίσει τις προσπάθειές της μεταφοράς, εφαρμογής και επιβολής του κεκτημένου. Πρέπει επίσης να συνεχίσει τη μεταρρύθμιση της δημόσιας διοίκησης και του δικαστικού τομέα για να δημιουργήσει την αναγκαία διοικητική και δικαστική ικανότητα γι'αυτό.

Αυτός ο χάρτης πορείας αποσκοπεί στο να στηρίξει τις προσπάθειες της Βουλγαρίας για να ανταποκριθεί στις υπόλοιπες απαιτήσεις για την προσχώρηση εντοπίζοντας τα μέτρα που πρέπει ακόμη να ληφθούν. Δίνεται ιδιαίτερη έμφαση στην διοικητική και δικαστική ικανότητα που είναι αναγκαίες για την εφαρμογή του κεκτημένου και στην οικονομική μεταρρύθμιση.

Για τα κεφάλαια σχετικά με το κεκτημένο, ο χάρτης πορείας καθορίζει σημεία αναφοράς βάσει των οποίων μπορούν να ελέγχονται οι δεσμεύσεις της Βουλγαρίας.

2. διοικητικη και δικαστικη ικανοτητα

Η Περιοδική Έκθεση 2002 για τη Βουλγαρία καταλήγει ότι δεν ανταποκρίνεται πλήρως στα κριτήρια του κεκτημένου. Αναφέρει ότι "η Βουλγαρία πρέπει ακόμη να ενισχύσει τις προσπάθειές της για να δημιουργήσει επαρκή διοικητική και δικαστική ικανότητα για την εφαρμογή και την επιβολή του κεκτημένου. Παράλληλα με τις οριζόντιες μεταρρυθμίσεις της δημόσιας διοίκησης, πρέπει να δώσει κυρίως έμφαση στην ανάπτυξη της ικανότητας κατά τέτοιο τρόπο ώστε να ενταχθεί στην εσωτερική αγορά και να εφαρμόσει το κεκτημένο σε τομείς όπως η γεωργία, το περιβάλλον και η περιφερειακή πολιτική. Απαιτούνται επίσης περαιτέρω προσπάθειες για την δημιουργία της αναγκαίας διοικητικής ικανότητας για να εξασφαλιστεί η χρηστή και αποτελεσματική διαχείριση των πόρων της ΕΚ". Η πρόοδος σ'αυτούς τους τομείς είναι επίσης αποφασιστική για την πλήρη τήρηση των οικονομικών κριτηρίων για την προσχώρηση.

2.1. Διοικητική ικανότητα

H περιοδική έκθεση 2002 διαπιστώνει ότι η Βουλγαρία έχει σημειώσει περαιτέρω πρόοδο όσον αφορά την ανάπτυξη της διοικητικής ικανότητας αλλά ότι πρέπει ακόμα να γίνουν πολλά. Η Βουλγαρία έχει υιοθετήσει μια στρατηγική εκσυγχρονισμού της δημόσιας διοίκησης και έχει σημειωθεί πρόοδος στην αναθεώρηση του νομοθετικού πλαισίου, αλλά πρέπει ακόμη να καταβληθούν σοβαρές προσπάθειες για την επεξεργασία και την εφαρμογή των μεταρρυθμίσεων που θα βελτιώσουν την αποτελεσματικότητα, τη διαφάνεια και την υπευθυνότητα της δημόσιας διοίκησης.

Πρέπει να εφαρμοσθούν διαφανείς διαδικασίες ιδίως σε θέματα πρόσληψης και προαγωγών, για να υπάρξει το κατάλληλο προσωπικό που θα εξασφαλίσει την βιωσιμότητα των μεταρρυθμίσεων, για να βελτιωθεί η διαχείριση των ανθρωπίνων πόρων στη δημόσια διοίκηση, να απλοποιηθεί και να διευκρινισθεί το νομικό πλαίσιο για τη λήψη των διοικητικών αποφάσεων και να εξασφαλισθεί η ασφάλεια του δικαίου. Είναι επίσης απαραίτητη η σημαντική ενίσχυση των διοικητικών δομών για να αποκτήσει η Βουλγαρία την ικανότητα που χρειάζεται ώστε να επωφεληθεί πλήρως από τους πόρους που χορηγεί η ´Ενωση, καθώς και για την ενίσχυση των οργανισμών καταπολέμησης της απάτης. Πρέπει να δοθεί ιδιαίτερη προσοχή κατά την μεταφορά του κοινοτικού κεκτημένου στον τρόπο προσαρμογής του στην κατάσταση της Βουλγαρίας, καθώς και στις ικανότητες εφαρμογής και επιβολής του σε εθνικό, περιφερειακό και τοπικό επίπεδο.

Το πρώτο βήμα θα είναι να ενθαρρυνθεί η Βουλγαρία να καταρτίσει το 2003 μια σφαιρική στρατηγική μεταρρυθμίσεων, που θα περιέχει ένα σχέδιο δράσης. Μόλις ολοκληρωθεί αυτή η στρατηγική, θα καταρτισθούν σχέδια του Phare για να εφαρμοσθούν οι ειδικές μεταρρυθμίσεις.

2.2. Δικαστική ικανότητα

Η περιοδική έκθεση αναγνωρίζει ότι η Βουλγαρία έχει σημειώσει σημαντική πρόοδο όσον αφορά τη στρατηγική δικαστικής μεταρρύθμισης, χάρη στην υιοθέτηση ενός σχεδίου δράσης και στις σημαντικές τροποποιήσεις που έχουν γίνει στη νομοθεσία όσον αφορά το δικαστικό σύστημα. Εντούτοις, το δικαστικό σύστημα παρουσιάζει ακόμη ορισμένες αδυναμίες ενώ έχουν σημειωθεί ελάχιστες συγκεκριμένες αλλαγές στη λειτουργία του. Για να μπορέσει το δικαστικό σύστημα της Βουλγαρίας να παίξει το ρόλο του στην περαιτέρω ανάπτυξη της οικονομίας και στη μελλοντική επιβολή του κεκτημένου, πρέπει να εφαρμοσθούν πλήρως οι μεταρρυθμίσεις που έχουν ήδη συμφωνηθεί στο πλαίσιο της εθνικής στρατηγικής μεταρρυθμίσεων για το δικαστικό σύστημα της Βουλγαρίας, και πρέπει να συνεχισθούν οι εργασίες επεξεργασίας άλλων αναγκαίων μεταρρυθμίσεων. Πρέπει επίσης να δοθεί ιδιαίτερη προσοχή στις μεταρρυθμίσεις των δομών του δικαστικού συστήματος της Βουλγαρίας και ιδίως στον τρόπο με τον οποίο διεξάγονται οι έρευνες. Επίσης, πρέπει να εξετασθεί το ζήτημα της ασυλίας.

Η Επιτροπή θα υποστηρίξει τις συμπληρωματικές προσπάθειες μεταρρυθμίσεων ειδικότερα με στόχο την εφαρμογή της στρατηγικής και του σχεδίου δράσης για την μεταρρύθμιση του δικαστικού συστήματος. Τα σχέδια σ´αυτόν τον τομέα θα χρηματοδοτηθούν από το Phare το 2003 και τα επόμενα έτη.

3. ΟΙΚΟΝΟΜΙΚΕΣ ΜΕΤΑΡΡΥΘΜΙΣΕΙΣ

Η φετινή περιοδική έκθεση κατέληξε ότι η Βουλγαρία είναι μια λειτουργούσα οικονομία αγοράς, που θα είναι ικανή να αντιμετωπίζει τις ανταγωνιστικές πιέσεις και τις δυνάμεις της αγοράς στο εσωτερικό της ´Ενωσης μεσοπρόθεσμα, υπό τον όρο ότι θα εξακολουθήσει να εφαρμόζει το πρόγραμμα μεταρρυθμίσεων για την άρση των υπόλοιπων εμποδίων.

Η Βουλγαρία έχει επιτύχει υψηλό βαθμό μακροοικονομικής σταθερότητας και οι μηχανισμοί της αγοράς λειτουργούν τώρα ικανοποιητικά ώστε να γίνεται καλύτερη κατανομή των πόρων. ´Εχει σημειωθεί αρκετή πρόοδος στις διαρθρωτικές μεταρρυθμίσεις, ειδικότερα όσον αφορά τις διαδικασίες πρόσβασης στην αγορά, την αναδιάρθρωση του χρηματοπιστωτικού τομέα και των ιδιωτικοποιήσεων, πράγμα που έχει δημιουργήσει τις μακροοικονομικές συνθήκες για βιώσιμη ανάπτυξη.

Εντούτοις πρέπει να καταβληθούν και άλλες προσπάθειες για να βελτιωθεί η ευελιξία των αγορών. Ειδικότερα, πρέπει να ενισχυθεί η αποτελεσματικότητα της διοίκησης και του δικαστικού συστήματος για να μπορούν οι οικονομικοί φορείς να λαμβάνουν αποφάσεις μέσα σε ένα κλίμα σταθερότητας και προβλεψιμότητας. Οι διοικητικές διαδικασίες που επηρεάζουν τον τομέα των επιχειρήσεων, καθώς και οι διαδικασίες πτώχευσης, πρέπει να γίνουν πιο ορθολογικές. Το επίπεδο οικονομικής διαμεσολάβησης είναι ακόμα πολύ χαμηλό. Υπάρχουν ακόμα ορισμένες ανεπάρκειες στην κτηματαγορά που εμποδίζουν την καλή λειτουργία της όπως και των συναφών οικονομικών τομέων. Η εφαρμογή αυτών των μεταρρυθμίσεων θα συμβάλει στην αύξηση των ιδιωτικών και δημοσίων επενδύσεων που αποτελούν βασικές προϋποθέσεις για βιώσιμη ανάπτυξη και επαρκή ανταγωνιστικότητα στο εσωτερικό της ´Ενωσης.

Για την υλοποίηση αυτών των βελτιώσεων, η Επιτροπή θα εξετάσει ειδικότερα τις θετικές εξελίξεις στους ακόλουθους τομείς:

- Πρόοδος του προγράμματος ιδιωτικοποιήσεων

- Ανάπτυξη των μικρών και μεσαίων επιχειρήσεων ειδικότερα τον αριθμό των νέων επιχειρήσεων

- Εφαρμογή ενός προγράμματος για τη μείωση και την απλούστευση των διαδικασιών έγκρισης των επιχειρήσεων

- Μεταρρύθμιση των τελωνειακών και φορολογικών διοικήσεων

- Αποτελεσματικότητα των διαδικασιών πτώχευσης

- Ανάπτυξη της οικονομικής διαμεσολάβησης και του μη τραπεζικού χρηματοπιστωτικού τομέα

- Σεβασμός των δικαιωμάτων πνευματικής ιδιοκτησίας

- Αριθμός των συναλλαγών και των τιμών των γεωργικών γαιών

- Όγκος και ποιότητα των δημοσίων επενδύσεων, ιδίως στους τομείς των υποδομών, της εκπαίδευσης, του περιβάλλοντος και της υγείας

- Μείωση των κρατικών ενισχύσεων, ειδικότερα στους τομείς της ενέργειας και των μεταφορών.

4. ΤΑ ΚΕΦΑΛΑΙΑ ΤΟΥ ΚΕΚΤΗΜΕΝΟΥ

Κεφαλαίο 1: Ελεύθερη κυκλοφορία εμπορευμάτων

Η Βουλγαρία πρέπει να επικεντρώσει τις προσπάθειές της ειδικότερα στην ανάπτυξη ενός εθνικού συστήματος διαπίστωσης της συμμόρφωσης. Στον τομέα των δημοσίων συμβάσεων, πρέπει να δοθεί προσοχή στη δημιουργία μιας υπηρεσίας όπως είχε προβλεφθεί και σύμφωνα με τις δεσμεύσεις που ανέλαβε η Βουλγαρία, καθώς και στην εξεύρεση αποτελεσματικών λύσεων και στην κατάργηση του καθεστώτος εθνικής προτίμησης. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα κυριότερα μέτρα που πρέπει να ληφθούν είναι τα ακόλουθα:

Βραχυπρόθεσμα

Να δημιουργηθεί μια εθνική υπηρεσία για τις δημόσιες συμβάσεις.

Να συνεχισθεί η μεταφορά των εναρμονισμένων προτύπων στους τομείς που καλύπτονται από τις οδηγίες νέας προσέγγισης. Να ολοκληρωθεί η προοδευτική εναρμόνιση με το κεκτημένο στον τομέα της ασφάλειας των τροφίμων.

Να εξασφαλισθεί ότι η μεταφορά των οδηγιών νέας προσέγγισης έχει ολοκληρωθεί και ότι τα κείμενα συμφωνούν πλήρως με τη νομοθεσία της ΕΚ.

Μεσοπρόθεσμα

Να μεταφερθεί το 80% των ευρωπαϊκών προτύπων καθώς και το κεκτημένο σχετικά με τα χημικά προϊόντα και τη ξυλεία το αργότερο μέχρι το τέλος του 2004.

Να ολοκληρωθεί η εναρμόνιση με το κεκτημένο για την νομοθεσία κάθε συγκεκριμένου τομέα που καλύπτεται από τις οδηγίες παλαιάς προσέγγισης.

Να αναπτυχθούν οι διοικητικές ικανότητες στον τομέα των τροφίμων.

Στους μη εναρμονισμένους τομείς να ενταχθεί η αρχή της αμοιβαίας αναγνώρισης στα αντίστοιχα κείμενα της βουλγαρικής νομοθεσίας όσον αφορά τα εμπορεύματα και να καταργηθούν οι διατάξεις που αντιβαίνουν στα άρθρα 28 -30 της συνθήκης ΕΚ.

Να ενισχυθεί η διοικητική ικανότητα στον τομέα της τυποποίησης και να συσταθούν οι οργανισμοί διαπίστωσης της συμμόρφωσης καθώς και εργαστήρια.

Κατά την προσχώρηση

Να εξασφαλισθεί η μεταφορά όλων των ευρωπαϊκών εναρμονισμένων προτύπων στα βουλγαρικά πρότυπα.

Κεφάλαιο 2: Ελεύθερη κυκλοφορία προσώπων

Η Βουλγαρία πρέπει να επικεντρώσει τις προσπάθειές της για να εναρμονίσει πλήρως με το κεκτημένο τα προγράμματα μελετών και την κατάρτιση επαγγελματιών στον τομέα της υγείας που καλύπτονται από τις τομεακές οδηγίες. Πρέπει επίσης να προετοιμασθεί εγκαίρως για να ανταποκριθεί στις οικονομικές και διοικητικές υποχρεώσεις της που απορρέουν από την εφαρμογή των κανόνων για τον συντονισμό της κοινωνικής ασφάλειας. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα κυριότερα μέτρα που πρέπει να ληφθούν είναι τα ακόλουθα:

Μεσοπρόθεσμα

Να περατωθούν οι νομοθετικές εργασίες για την αμοιβαία αναγνώριση των επαγγελματικών προσόντων και να εξασφαλιστεί η δημιουργία των αναγκαίων διοικητικών δομών.

Να αναθεωρηθεί το σύνταγμα της Βουλγαρίας για να υπάρξει συμμόρφωση με το κεκτημένο όσον αφορά το δικαίωμα ψήφου, ιδίως η ειδική νομοθεσία για τις εκλογές του Ευρωπαϊκού Κοινοβουλίου.

Με την προοπτική του μελλοντικού συντονισμού των συστημάτων κοινωνικής ασφάλειας, να ληφθούν τα κατάλληλα μέτρα για να επιτευχθεί το επίπεδο διοικητικής και δημοσιονομικής ικανότητας που θα χρειαστεί για τις αναγκαίες οικονομικές μεταφορές κατά τη στιγμή της προσχώρησης.

Κεφάλαιο 3: Ελεύθερη παροχή υπηρεσιών

Η Βουλγαρία πρέπει να επικεντρώσει τις προσπάθειές στον τομέα της ασφάλισης και των χρεογράφων. Η Βουλγαρία έχει σημειώσει κάποια πρόοδο όσον αφορά την καταπολέμηση των διακρίσεων σε θέματα ελευθερίας εγκατάστασης και ελεύθερης παροχής υπηρεσιών, αλλά πρέπει ακόμη να καταβληθούν προσπάθειες για να καθορισθούν και να εφαρμοσθούν μέτρα που θα εξασφαλίζουν πλήρως την μη εισαγωγή διακρίσεων. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν συμπεριλαμβάνουν:

Βραχυπρόθεσμα

Πλήρης ευθυγράμμιση του Νόμου περί προστασίας των δεδομένων με το κεκτημένο.

Περαιτέρω τροποποίηση της νομοθεσίας για τους αλλοδαπούς ώστε να καταργηθεί κάθε στοιχείο που δεν συμβιβάζεται με το κεκτημένο.

Μεσοπρόθεσμα

Πλήρης συμμόρφωση με το κεκτημένο για τις ασφάλειες και για την επάρκεια των ιδίων κεφαλαίων μέχρι το τέλος 2005.

Εναρμόνιση της νομοθεσίας με το κεκτημένο όσον αφορά τα χρεόγραφα.

Η εξασφάλιση της κατάλληλης διοικητικής ικανότητας για να εφαρμοσθεί και να επιβληθεί η νομοθεσία σχετικά με την προστασία των δεδομένων.

Κατά την προσχώρηση

Να προσδιοριστούν και να καταργηθούν οι νομικές διατάξεις και οι διοικητικές πρακτικές που δεν συμβιβάζονται με τις διατάξεις της συνθήκης ΕΚ όσον αφορά το δικαίωμα εγκατάστασης και την ελευθερία παροχής υπηρεσιών.

´Οσον αφορά τα συνταξιοδοτικά ταμεία, να ενισχυθεί η ικανότητα της εποπτικής αρχής και της εταιρικής διακυβέρνησης των συνταξιοδοτικών ταμείων.

Κεφάλαιο 4: Ελεύθερη κυκλοφορία κεφαλαίων

Η Βουλγαρία πρέπει να επικεντρώσει τις προσπάθειές της για να ολοκληρώσει την εναρμόνιση και να εξαλείψει όλους τους περιορισμούς, συμπληρώνοντας τις διοικητικές δομές που είναι αναγκαίες για την ορθή εφαρμογή του κεκτημένου σ´αυτόν τον τομέα, και να ενισχύσει τη διοικητική ικανότητα δίνοντας ιδιαίτερη προσοχή στους οργανισμούς που συμμετέχουν στην καταπολέμηση της νομιμοποίησης προσόδων από παράνομες δραστηριότητες. Οι διαπραγματεύσεις σχετικά με αυτό το κεφάλαιο έχουν σταματήσει προς το παρόν. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν είναι τα ακόλουθα:

Βραχυπρόθεσμα

Να ολοκληρωθεί η εναρμόνιση στον τομέα της κίνησης των κεφαλαίων, με εξαίρεση τις περιπτώσεις που έχουν προβλεφθεί μεταβατικές περίοδοι.

Μεσοπρόθεσμα

Να ολοκληρωθεί η εναρμόνιση της νομοθεσίας όσον αφορά τα συστήματα πληρωμών.

Να ολοκληρωθεί η εναρμόνιση της νομοθεσίας όσον αφορά τη νομιμοποίηση προσόδων από παράνομες δραστηριότητες. Να ενισχυθεί η διοικητική ικανότητα της Μονάδας Χρηματοοικονομικών Πληροφοριών. Να αναπτυχθούν προγράμματα στους χρηματοοικονομικούς οργανισμούς για την καταπολέμηση της νομιμοποίησης προσόδων από παράνομες δραστηριότητες.

Κεφάλαιο 5: Εταιρικό δίκαιο

Η Βουλγαρία πρέπει να επικεντρώσει τις προσπάθειές της για την πλήρη εναρμόνιση με το κεκτημένο, αυξάνοντας τα μέτρα για την καταπολέμηση της πειρατείας και της παραποίησης ειδικότερα με την ενίσχυση των ελέγχων στα σύνορα και με τη βελτίωση του συντονισμού μεταξύ των τελωνείων, της αστυνομίας και του δικαστικού σώματος για την επιβολή των δικαιωμάτων πνευματικής και βιομηχανικής ιδιοκτησίας. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το κεφάλαιο. Τα μέτρα που πρέπει να ληφθούν συμπεριλαμβάνουν:

Μεσοπρόθεσμα

Να ολοκληρωθεί η εναρμόνιση του κεκτημένου όσον αφορά το εταιρικό δίκαιο, και ειδικότερα τις αποκτήσεις, συγχωνεύσεις και διασπάσεις εταιρειών. Να ολοκληρωθεί η εναρμόνιση στον τομέα της λογιστικής.

Να βελτιωθεί η εφαρμογή των δικαιωμάτων πνευματικής και βιομηχανικής ιδιοκτησίας (ειδικότερα έλεγχοι στα σύνορα και κατάρτιση φορέων επιβολής του νόμου και του δικαστικού σώματος).

Κεφάλαιο 6: Πολιτική ανταγωνισμού

Η Βουλγαρία πρέπει να επικεντρώσει τις προσπάθειές της στην εφαρμογή των κανόνων για τις κρατικές ενισχύσεις και στην ανάπτυξη της διοικητικής ικανότητας που είναι αναγκαία για την αξιόπιστη εφαρμογή της νομοθεσίας σ´αυτόν τον τομέα. Οι διαπραγματεύσεις σχετικά με αυτό το κεφάλαιο συνεχίζονται. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν είναι τα ακόλουθα:

Βραχυπρόθεσμα

Να ολοκληρωθεί το νομοθετικό πλαίσιο όσον αφορά τους ουσιαστικούς κανόνες εφαρμογής για τις κρατικές ενισχύσεις. Να αναβαθμισθεί η εμπειρογνωμοσύνη και να βελτιωθεί η ποιότητα των αποφάσεων σε θέματα κρατικών ενισχύσεων, καθώς και η διαφάνεια των τελευταίων.

Να βελτιωθεί ο απολογισμός όσον αφορά την εφαρμογή της νομοθεσίας σχετικά με τις κρατικές ενισχύσεις. Ειδικότερα, πρέπει να γίνει μια αξιολόγηση των καθεστώτων ενισχύσεων που ισχύουν στη Βουλγαρία στο πλαίσιο των οποίων χορηγούνται οι κρατικές ενισχύσεις, ώστε να ευθυγραμμισθούν με το κεκτημένο, και να εξασφαλισθεί η πλήρης συμμόρφωση όλων των νέων μέτρων ενισχύσεων με το κεκτημένο μέσω ελέγχων εκ των προτέρων.

Να ολοκληρωθεί το νομικό πλαίσιο της αντιμονοπωλιακής νομοθεσίας, να συνεχισθούν οι προσπάθειες κατάρτισης και αποτελεσματικής εφαρμογής των αντιμονοπωλιακών κανόνων.

Να προετοιμαστεί ένα σφαιρικό σχέδιο αναδιαρθρώσεων μαζί με τα μεμονωμένα σχέδια για τον τομέα του χάλυβα.

Μεσοπρόθεσμα

Να αυξηθεί η ευαισθητοποίηση όσον αφορά τους κανόνες ιδίως μεταξύ των οργανισμών που παρέχουν ενισχύσεις, του κόσμου των επιχειρήσεων και του δικαστικού σώματος.

Κεφάλαιο 7: Γεωργία

Η Βουλγαρία πρέπει να επικεντρώσει τις προσπάθειές της στην ενίσχυση της νομοθεσίας, ειδικότερα στον κτηνιατρικό τομέα και να εξασφαλίσει τους κατάλληλους ελέγχους. Πρέπει επίσης να δοθεί ιδιαίτερη προσοχή στην ανάπτυξη της διοικητικής ικανότητας που είναι αναγκαία για την διαχείριση και επιβολή του κεκτημένου, καθώς και στις προετοιμασίες δημιουργίας του Οργανισμού Πληρωμής, του Ολοκληρωμένου Συστήματος Διαχείρισης και Ελέγχου και του Δικτύου Γεωργικής Λογιστικής Πληροφόρησης (ΔΓΛΠ). Η Βουλγαρία πρέπει επίσης να συμβάλει στην λειτουργία των αγορών. Στον τομέα των γαλακτοκομικών προϊόντων ειδικότερα, πρέπει να γίνουν περισσότερες προσπάθειες για να εξασφαλισθεί η οργάνωση της παραγωγής και της επεξεργασίας. ´Οσον αφορά την ΣΕΒ (σπογγώδη εγκεφαλοπάθεια βοοειδών), η Βουλγαρία πρέπει να εφαρμόσει δράσεις για να εξασφαλίσει την πλήρη συμμόρφωση με τις απαιτήσεις της ΕΚ στον τομέα του επιδημιολογικού ελέγχου, της επεξεργασίας ζωικών αποβλήτων και των ενεργειών αξιοποίησης ζωικών καταλοίπων. Οι διαπραγματεύσεις για το κεφάλαιο αυτό συνεχίζονται. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν στο πλαίσιο αυτής της διαδικασίας. Τα βασικά μέτρα που πρέπει να ληφθούν περιλαμβάνουν:

Βραχυπρόθεσμα

Να υπάρξουν λεπτομερή σχέδια για την ανάπτυξη των κοινών οργανώσεων αγορών.

Να εισαχθούν οι νομικές απαιτήσεις της ΕΚ στον τομέα κίνησης των ζώων.

Μεσοπρόθεσμα

Να δημιουργηθεί ένας Οργανισμός Πληρωμής που θα συμφωνεί πλήρως με το κεκτημένο.

Να γίνουν προετοιμασίες για τη δημιουργία ενός Ολοκληρωμένου Συστήματος Διαχείρισης και Ελέγχου.

Να αναπτυχθεί το Δίκτυο Γεωργικής Λογιστικής Πληροφόρησης (ΔΓΛΠ).

Να εφαρμοσθεί ένα πρόγραμμα για την αναβάθμιση των εγκαταστάσεων βιομηχανιών γεωργικών τροφίμων στα πρότυπα της ΕΚ.

Να αναπτυχθούν διακλαδικές οργανώσεις.

Να αναπτυχθούν κοινές οργανώσεις αγοράς.

Να εφαρμοσθεί μια πολιτική ποιότητας.

Να συμπληρωθεί το αμπελοοινικό μητρώο.

Να ολοκληρωθεί το εθνικό κτηματολόγιο και το μητρώο ακινήτων. Να συνεχισθεί η εργασία για τον αναδασμό.

Όσον αφορά την ευζωία ζωντανών ζώων, να εξασφαλισθεί η περαιτέρω κατάρτιση για τους κτηνιάτρους και επιθεωρητές ελέγχου του κράτους. Να ενημερωθούν οι ενώσεις παραγωγών σχετικά με την ανάγκη εφαρμογής των κανόνων ευζωίας ζωντανών ζώων και σχετικά με τις μεθόδους επιβολής.

Να επεκταθεί το σύστημα EUROVET ώστε να καλύπτεται το σύνολο της χώρας και να ολοκληρωθεί η συγκέντρωση δεδομένων για να γίνει δυνατή η βελτίωση της επιθεώρησης και να επιτραπούν οι απεριόριστες εμπορικές συναλλαγές ζωικού κεφαλαίου και ζωικών προϊόντων με την ΕΚ. Να ολοκληρωθεί η επισήμανση των μηρυκαστικών με διπλό πλαστικό ενώτιο.

Να συνεχισθούν οι εργασίες για την αναβάθμιση των σφαγείων και των εγκαταστάσεων παραγωγής γεωργικών τροφίμων.

Να βελτιωθεί η κατάσταση όσον αφορά τα ζωικά απόβλητα ειδικότερα στις εγκαταστάσεις αξιοποίησης ζωικών καταλοίπων. Να εξασφαλισθεί ότι η απαγόρευση σίτισης με μεταποιημένες ζωικές πρωτεΐνες συμφωνεί με τις απαιτήσεις της ΕΚ ώστε να αποτρέπεται η έμμεση μόλυνση ζωοτροφών για μηρυκαστικά με τις ζωικές πρωτεΐνες για τα μηρυκαστικά, καθώς και ο κίνδυνος διασταυρούμενης σίτισης.

Να ολοκληρωθεί η αναβάθμιση των 8 παραμεθόριων σημείων κτηνιατρικού ελέγχου.

Να βελτιωθούν η έρευνα για την επιδημιολογία όσον αφορά τη σπογγώδη εγκεφαλοπάθεια βοοειδών και η χρήση εγκεκριμένων διαγνωστικών μεθόδων. Να εξαλειφθούν οι ελλείψεις στον τομέα ελέγχων μεταδοτικής σπογγώδους εγκεφαλοπάθειας σύμφωνα με το κοινοτικό σύστημα.

Να εξασφαλισθεί ότι η Εθνική Υπηρεσία Φυτοπροστασίας διαθέτει τους κατάλληλους πόρους για την εφαρμογή του κεκτημένου στον φυτοϋγειονομικό τομέα.

´Οσον αφορά την ασφάλεια των τροφίμων, να εφαρμοσθεί και να επιβληθεί η νομοθεσία.

´Οσον αφορά τον έλεγχο των ζωοτροφών, να εξασφαλισθεί ότι διατίθενται επαρκείς πόροι στην κεντρική διεύθυνση για τον έλεγχο τροφίμων ώστε να επιτευχθεί η πλήρης εφαρμογή του κεκτημένου.

Κεφάλαιο 8: Αλιεία

Η Βουλγαρία πρέπει να επικεντρώσει τις προσπάθειές της στην ανάπτυξη της κατάλληλης υποδομής εμπορίας, και στα μέτρα που θα εξασφαλίζουν την πλήρη συμμόρφωση με τις προδιαγραφές της ΕΚ για την υγεία και την υγιεινή καθώς και να εξασφαλίζει την κατάλληλη χρηματοδότηση. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν περιλαμβάνουν:

Μεσοπρόθεσμα

´Οσον αφορά την πολιτική αγοράς, να εφαρμοστεί νομοθεσία και να δημιουργηθεί υποδομή αγοράς και χονδρικής πώλησης.

Να τελειοποιηθεί το νηολόγιο αλιευτικών σκαφών.

Να αναπτυχθούν η διοικητική ικανότητα για την εφαρμογή της πολιτικής αγοράς στον τομέα της αλιείας, οι υποδομές αγοράς και να ετοιμαστούν τα πρότυπα αγοράς.

Να ολοκληρωθεί η εναρμόνιση με το κεκτημένο καθώς και η υιοθέτηση του αναγκαίου παραγώγου δικαίου.

Να εφαρμοστεί ένα σύστημα ελέγχου ικανό να συμβάλει στη λειτουργία του κεκτημένου. Να εξασφαλισθεί ότι ο Εθνικός Οργανισμός Αλιείας και Υδατοκαλλιέργειας διαθέτει την κατάλληλη διοικητική ικανότητα και τον εξοπλισμό.

Να ληφθούν περαιτέρω μέτρα για να υπάρξει κτηνιατρική κάλυψη μέχρι το κατάλληλο επίπεδο.

Κατά την προσχώρηση

Να εξασφαλισθεί ότι το Δημόσιο Ταμείο για τη γεωργία διαθέτει την αναγκαία ικανότητα για να εκτελεί τέτοια καθήκοντα σύμφωνα με τις προδιαγραφές της ΕΚ για την διαρθρωτική δράση.

Κεφάλαιο 9: Πολιτική στον τομέα των μεταφορών

Η Βουλγαρία πρέπει να επικεντρώσει τις προσπάθειές της στις επενδύσεις, στην εφαρμογή του κεκτημένου στον κοινωνικό/τεχνικό τομέα όσον αφορά τις οδικές μεταφορές, στην περαιτέρω ελευθέρωση των σιδηροδρομικών και οδικών μεταφορών και στη μεταφορά και εφαρμογή του κεκτημένου στον τομέα των αεροπορικών και θαλάσσιων μεταφορών. Πρέπει να δοθεί ιδιαίτερη προσοχή στη βελτίωση της θαλάσσιας ασφάλειας και να ενισχυθούν περισσότερο οι αρμόδιες αρχές σε θέματα θαλάσσιας ασφάλειας εξασφαλίζοντας ταυτόχρονα την ανεξαρτησία τους. Πρέπει επίσης να καταβληθούν περαιτέρω προσπάθειες για την ενίσχυση και παγιοποίηση των νεοσυσταθεισών διοικητικών δομών ώστε να εξασφαλισθεί η κατάλληλη διοικητική ικανότητα για την επιβολή του κεκτημένου και την εκτέλεση των επενδυτικών σχεδίων. Αυτό το κεφάλαιο βρίσκεται ακόμη στο στάδιο διαπραγματεύσεων. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν στο πλαίσιο αυτής της διαδικασίας. Τα βασικά μέτρα περιλαμβάνουν:

Βραχυπρόθεσμα

Να εξασφαλισθεί η αναγκαία διοικητική ικανότητα για να ετοιμαστούν οι απαιτούμενες επενδύσεις στον τομέα των οδικών και σιδηροδρομικών υποδομών.

Να βελτιωθεί η θαλάσσια ασφάλεια, ειδικότερα να βελτιωθούν οι επιδόσεις των διοικητικών οργάνων θαλάσσιας ασφάλειας, καταρχήν ως κράτος σημαίας και εν συνεχεία ως κράτος ελλιμενισμού. Να εναρμονισθεί περαιτέρω με το θαλάσσιο κεκτημένο της ΕΕ σε τομείς ασφάλειας μέσω του κώδικα εμπορικής ναυτιλίας και με την εφαρμογή της νομοθεσίας. Να ενισχυθεί η Ναυτιλιακή Διοίκηση της Βουλγαρίας.

Μεσοπρόθεσμα

Να εναρμονισθούν οι φόροι επί των οχημάτων και τα οδικά τέλη με το κεκτημένο. Να εξασφαλισθεί η διοικητική ικανότητα στον τομέα των οδικών μεταφορών. Να ληφθούν μέτρα για να προετοιμαστούν οι εθνικοί οδικοί μεταφορείς και ο στόλος των οχημάτων ώστε να ανταποκρίνονται στις προδιαγραφές του κεκτημένου.

Σχετικά με τις αεροπορικές μεταφορές, να ολοκληρωθεί η ευθυγράμμιση της νομοθεσίας με το κεκτημένο και να συνεχιστεί η σταδιακή εφαρμογή των προτύπων JAR και των ρυθμίσεων τρίτης δέσμης.

Να ενισχυθεί η διοίκηση των σιδηροδρομικών μεταφορών, να εξασφαλισθεί η ανεξαρτησία των διαχειριστών σιδηροδρόμων, να εφαρμοσθεί ένα σύστημα επιβαρύνσεων στον τομέα των σιδηροδρομικών υποδομών και να εφαρμοσθούν επιχειρηματικά σχέδια με στόχο τη χρηματοδοτική σταθερότητα των σιδηροδρόμων.

Κεφάλαιο 10: Φορολογία

Η Βουλγαρία πρέπει να επικεντρώσει τις προσπάθειές της στην εναρμόνιση - με εξαίρεση τις περιπτώσεις που έχουν συμφωνηθεί μεταβατικές διατάξεις - με το κεκτημένο στους τομείς της άμεσης και έμμεσης φορολογίας, καθώς και των ενδοκοινοτικών συναλλαγών, για να ενισχύσει τη διοικητική της ικανότητα ειδικότερα με την εφαρμογή μέτρων για τον εκσυγχρονισμό και την ενίσχυση της φορολογικής διοίκησης. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν περιλαμβάνουν:

Βραχυπρόθεσμα

Να αναπτυχθεί μια αναβαθμισμένη επιχειρηματική στρατηγική για τη φορολογική διοίκηση και να εγκριθούν άλλες σχετικές στρατηγικές, όπως οι στρατηγικές λογιστικού ελέγχου και η δημιουργία ενός οργανισμού είσπραξης ενοποιημένων εσόδων.

Να συνεχισθεί η εναρμόνιση της φορολογικής νομοθεσίας στον τομέα του ΦΠΑ και των ειδικών φόρων κατανάλωσης.

Μεσοπρόθεσμα

Να ενισχυθεί η φορολογική διοίκηση.

Να ολοκληρωθεί η ευθυγράμμιση της φορολογικής νομοθεσίας, με εξαίρεση τις περιπτώσεις που έχουν συμφωνηθεί μεταβατικές διατάξεις, και να μεταφερθούν όλες οι διατάξεις του μεταβατικού καθεστώτος ΦΠΑ ένα έτος πριν από την προσχώρηση.

Να αρχίσουν να λαμβάνονται μέτρα για να εξασφαλισθούν η πλήρης λειτουργία του μηχανογραφικού συστήματος φορολογικών πληροφοριών, καθώς και οι συνδέσεις με το τελωνειακό σύστημα πληροφοριών και η διασύνδεση με τα κοινοτικά συστήματα πριν από την προσχώρηση.

Να εξασφαλισθεί η συμμόρφωση με τον κώδικα δεοντολογίας για την φορολόγηση των επιχειρήσεων.

Κεφάλαιο 11: Οικονομική και Νομισματική ´Ενωση

Η Βουλγαρία πρέπει να επικεντρώσει τις προσπάθειές της στην εναρμόνιση της νομοθεσίας της με το κεκτημένο σ'αυτόν τον τομέα. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν είναι τα ακόλουθα:

Μεσοπρόθεσμα

Να εναρμονισθεί η νομοθεσία με τις διατάξεις του κεκτημένου όσον αφορά την ανεξαρτησία της Κεντρικής Τράπεζας, την προνομιούχο πρόσβαση του δημοσίου τομέα στα χρηματοπιστωτικά ιδρύματα, και την απαγόρευση της άμεσης χρηματοδότησης του δημοσίου τομέα.

Πλήρης εναρμόνιση των στατιστικών δημοσίων οικονομικών σύμφωνα με τις απαιτήσεις ESA 95.

Κεφάλαιο 12: Στατιστικές

Η Βουλγαρία πρέπει να επικεντρώσει τις προσπάθειές της στην ενίσχυση της διοικητικής ικανότητας και στην αναβάθμιση της μεθοδολογίας της και τη βελτίωση της ποιότητας και της συγκέντρωσης των δεδομένων γενικότερα. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν περιλαμβάνουν:

Βραχυπρόθεσμα

Να διενεργηθεί η γεωργική απογραφή όπως έχει προβλεφθεί το 2003.

Μεσοπρόθεσμα

Να ενισχυθούν η διοικητική ικανότητα, με ιδιαίτερη προσοχή στην αύξηση του προσωπικού στη διοίκηση των στατιστικών, καθώς και η ικανότητα της τεχνολογίας πληροφορικής ιδίως στα περιφερειακά γραφεία.

Να βελτιωθούν περαιτέρω οι περιφερειακές στατιστικές, η ποιότητα και η κάλυψη των εθνικών λογαριασμών, οι βραχυπρόθεσμες στατιστικές και η ποιότητα και η κάλυψη του μητρώου επιχειρήσεων.

Να δημιουργηθεί ένα κτηματολόγιο με βάση τα στοιχεία από την απογραφή του πληθυσμού.

Να διενεργηθούν οι προπαρασκευαστικές εργασίες για την εισαγωγή του Intrastat.

Κεφάλαιο 13: Κοινωνική πολιτική και απασχόληση

Η Βουλγαρία πρέπει να επικεντρώσει τις προσπάθειές της στην συνέχιση της μεταφοράς της νομοθεσίας, ειδικότερα στους τομείς των μέτρων κατά των διακρίσεων, των ίσων ευκαιριών, του εργατικού δικαίου και της ασφάλειας και της υγείας στον τόπο εργασίας, όπου πρέπει ακόμα να γίνει σημαντική εργασία όσον αφορά την μεταφορά του κεκτημένου. Επιπλέον, οι προσπάθειες της Βουλγαρίας πρέπει να επικεντρωθούν στην πραγματική εφαρμογή του κεκτημένου σ´αυτούς τους τομείς. Ο κοινωνικός διάλογος σύμφωνα με την κοινοτική πρακτική πρέπει να ενισχυθεί. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να εφαρμοσθούν περιλαμβάνουν:

Βραχυπρόθεσμα

Να γίνει η αξιολόγηση των οικονομικών επιπτώσεων της εφαρμογής των οδηγιών υγείας και ασφάλειας.

Να μεταφερθεί το κεκτημένο για την καταπολέμηση των διακρίσεων.

Να μεταφερθεί το κεκτημένο στον τομέα των ίσων ευκαιριών για τις γυναίκες και τους άνδρες.

Να εφαρμοσθούν οι προτεραιότητες και οι δεσμεύσεις στην κοινή αξιολόγηση των προτεραιοτήτων της πολιτικής απασχόλησης.

Να μεταφερθεί και να εφαρμοσθεί το κεκτημένο στον τομέα ελέγχου του καπνίσματος.

Μεσοπρόθεσμα

Να ολοκληρωθεί η μεταφορά του κεκτημένου στον τομέα της υγείας και της ασφάλειας στον τόπο εργασίας και του εργατικού δικαίου. Να βελτιωθεί η εφαρμογή και η επιβολή της ικανότητας, ειδικότερα στις επιθεωρήσεις εργασίας.

Να εξασφαλισθεί η κατάλληλη ικανότητα για τη διαχείριση σχεδίων τύπου Ευρωπαϊκού Κοινωνικού Ταμείου για την προετοιμασία των Διαρθρωτικών Ταμείων.

Να δημιουργηθεί ένα σύστημα για την παρακολούθηση και τον έλεγχο των μεταδόσιμων ασθενειών σύμφωνα με το κεκτημένο.

Να εξασφαλισθεί η ανάπτυξη ενός συστήματος πληροφοριών στον τομέα της υγείας που να ανταποκρίνεται στα κοινοτικά πρότυπα.

Να αναπτυχθεί μια εθνική ολοκληρωμένη στρατηγική για την προώθηση της κοινωνικής ένταξης.

Να ενισχυθεί διοικητική ικανότητα των κοινωνικών εταίρων ειδικότερα όσον αφορά τους νέους τομείς πολιτικής συμπεριλαμβανομένων της απασχόλησης και της κοινωνικής ένταξης.

Να προωθηθεί ένας αυτόνομος κοινωνικός διάλογος, ειδικότερα σε τομεακό επίπεδο και σε επίπεδο επιχειρήσεων, ώστε να βελτιωθεί η κάλυψή του.

Κεφάλαιο 14: Ενέργεια

Η Βουλγαρία πρέπει να επικεντρώσει τώρα τις προσπάθειές της στην περαιτέρω εφαρμογή και βελτίωση της γενικής ενεργειακής πολιτικής της, ως το πρώτο βήμα για την πλήρη και έγκαιρη εφαρμογή της νομοθεσίας, ειδικότερα όσον αφορά την εσωτερική αγορά ενέργειας. Η Βουλγαρία πρέπει να καθορίσει σαφή χρονοδιαγράμματα για την αναδιάρθρωση του ενεργειακού τομέα, καθώς και για τον περιορισμό των σχετικών κοινωνικών συνεπειών, και να προετοιμαστεί για το κλείσιμο και τον παροπλισμό ορισμένων μονάδων του κεντρικού σταθμού πυρηνικής ενέργειας του Kozloduy. Πρέπει να ληφθούν συγκεκριμένα μέτρα για τη βελτίωση της ενεργειακής απόδοσης και την ενίσχυση της διοικητικής ικανότητας των νεοσυσταθέντων φορέων, ειδικότερα της Ρυθμιστικής Αρχής για την ενέργεια, που είναι ο αρμόδιος φορέας για τη διαχείριση των αποθεμάτων πετρελαίου, και της Αρχής πυρηνικής ασφάλειας. Η Βουλγαρία πρέπει επίσης να κάνει ορισμένες ρυθμίσεις για να εξασφαλίσει την προοδευτική δημιουργία αποθεμάτων πετρελαίου όπως απαιτείται από το κεκτημένο. Οι διαπραγματεύσεις σχετικά με αυτό το κεφάλαιο συνεχίζονται. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν περιλαμβάνουν:

Βραχυπρόθεσμα

Να υιοθετηθεί ένας νόμος πλαίσιο για την εναρμόνιση με το κεκτημένο στον τομέα των αποθεμάτων πετρελαίου.

Να εξασφαλισθεί ότι εφαρμόζονται όλες οι συστάσεις που περιλαμβάνονται στην έκθεση του Συμβουλίου για την Πυρηνική Ασφάλεια στο Πλαίσιο της Διεύρυνσης του Ιουνίου 2001, και στις συνεπακόλουθες εκθέσεις προόδου του Ιουνίου 2002, λαμβανομένων δεόντως υπόψη των προτεραιοτήτων που περιλαμβάνονται σ´αυτήν, και σύμφωνα με τα χρονοδιαγράμματα που υπέδειξε η Βουλγαρία.

Να κλείσουν οριστικά οι μονάδες 1 και 2 του κεντρικού σταθμού πυρηνικής ενέργειας του Kozloduy πριν το έτος 2003.

Να ενισχυθεί περαιτέρω η διοικητική ικανότητα και η ανεξαρτησία καθώς και η οικονομική ανεξαρτησία της Εθνικής Ρυθμιστικής Επιτροπής Ενέργειας.

Να ενισχυθούν η ικανότητα και η ανεξαρτησία της Πυρηνικής Ρυθμιστικής Αρχής.

Να υιοθετηθεί νέα νομοθεσία πλαίσιο για την σταδιακή ελευθέρωση του ενεργειακού τομέα και το άνοιγμα των αγορών ενέργειας και για τη νομοθετική εναρμόνιση με τις αγορές φυσικού αερίου και ηλεκτρισμού.

Να προωθηθεί η περαιτέρω χρήση ανανεώσιμων μορφών ενέργειας. να γίνει ευθυγράμμιση με το κεκτημένο ενεργειακής απόδοσης και να αναπτυχθεί μια ενεργός πολιτική για τη μείωση της ενεργειακής έντασης της βουλγαρικής οικονομίας με την προώθηση της ενεργειακής απόδοσης σε όλα τα στάδια του ενεργειακού κύκλου.

Μεσοπρόθεσμα

Να εφαρμοσθεί το σχέδιο δράσης για την αναδιάρθρωση του τομέα στερεών καυσίμων.

Να αυξηθούν σταδιακά τα αποθέματα πετρελαίου σύμφωνα με το χρονοδιάγραμμα και να συσταθεί η αναγκαία διοικητική ικανότητα για τη διαχείριση αυτών των αποθεμάτων.

Να τηρηθούν οι δεσμεύσεις κλεισίματος των μονάδων 3 και 4 του σταθμού πυρηνικής ενέργειας του Kozloduy.

Να εξασφαλισθεί η πλήρης εναρμόνιση με τις οδηγίες στον τομέα του ηλεκτρισμού και του φυσικού αερίου και να συνεχισθεί το σταδιακό άνοιγμα των αγορών ηλεκτρισμού και φυσικού αερίου.

Να εξασφαλισθεί η συμμόρφωση με τις προδιαγραφές και τις διατάξεις της Ευρατόμ.

Να συνεχιστεί η εφαρμογή μιας πολιτικής ενεργειακής απόδοσης που αποσκοπεί στη μείωση της ενεργειακής έντασης της βουλγαρικής οικονομίας, καθώς και να προωθηθεί η χρήση ανανεώσιμων μορφών ενέργειας.

Κεφάλαιο 15: Βιομηχανική πολιτική

Η Βουλγαρία πρέπει να επικεντρώσει τις προσπάθειές της στην ταχεία ολοκλήρωση των ιδιωτικοποιήσεων, της διαδικασίας αναδιάρθρωσης ορισμένων σημαντικών βιομηχανικών τομέων όπως ο χάλυβας, σε μεγαλύτερο συντονισμό μεταξύ των διοικητικών δομών που σήμερα είναι σχετικά κατατμημένες και στην περαιτέρω προώθηση του επιχειρηματικού περιβάλλοντος και της ανταγωνιστικότητας στον τομέα των επιχειρήσεων έτσι ώστε να επιτευχθεί η πλήρης ένταξη στην ενιαία αγορά. Οι εγχώριες και ξένες επενδύσεις πρέπει να τονωθούν. Ιδιαίτερη προσοχή πρέπει να δοθεί στην εφαρμογή της πολιτικής αναδιάρθρωσης η οποία θα συμφωνεί με το κεκτημένο στον τομέα του ανταγωνισμού και των κρατικών ενισχύσεων, κατά τρόπο που να δημιουργηθούν αποτελεσματικές ανταγωνιστικές επιχειρήσεις. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο.

Κεφάλαιο 16: Μικρομεσαίες επιχειρήσεις

Η Βουλγαρία πρέπει να επικεντρώσει τις προσπάθειές της στην αντιμετώπιση των αβεβαιοτήτων που εναπομένουν, ιδίως στο νομοθετικό και φορολογικό τομέα, ενισχύοντας τους μηχανισμούς χορήγησης για την προώθηση των επιχειρήσεων ώστε να τις καταστήσει πλήρως λειτουργικές, καθώς και να εξασφαλίσει τον κατάλληλο συντονισμό μεταξύ των ενδιαφερομένων φορέων σε τοπικό επίπεδο για την εφαρμογή και την επιβολή της νομοθεσίας. Πρέπει να εφαρμοστεί ο Ευρωπαϊκός χάρτης για τις μικρές επιχειρήσεις. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν στο πλαίσιο αυτής της διαδικασίας.

Κεφάλαιο 17: Επιστήμη και έρευνα

Η Βουλγαρία πρέπει να επικεντρώσει περαιτέρω τις προσπάθειές της στην ενίσχυση της διοικητικής ικανότητας στον τομέα της έρευνας και των υποδομών για να επωφεληθεί περισσότερο από την σύνδεση με τα αντίστοιχα κοινοτικά προγράμματα-πλαίσια, συμπεριλαμβανομένου του 6ου προγράμματος-πλαισίου (2002-2006), για το οποίο έχει ήδη υπογράψει τη συμφωνία σύνδεσης. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο.

Κεφάλαιο 18: Εκπαίδευση και κατάρτιση

Η Βουλγαρία πρέπει να επικεντρώσει τις προσπάθειές της στη βελτίωση της οικονομικής διαχείρισης της συμμετοχής της στα κοινοτικά προγράμματα, να βελτιώσει τον συντονισμό μεταξύ όλων των φορέων που συμμετέχουν, να εφαρμόσει αποτελεσματικά την οδηγία σχετικά με την εκπαίδευση παιδιών διακινούμενων εργαζομένων και να εφαρμόσει πλήρη μεταρρύθμιση του συστήματος επαγγελματικής εκπαίδευσης και κατάρτισης για να το καταστήσει ευέλικτο και δυνατό να προσαρμοστεί στις ανάγκες της αγοράς εργασίας. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο.

Κεφάλαιο 19: Τηλεπικοινωνίες και τεχνολογίες πληροφοριών

Η Βουλγαρία πρέπει να επικεντρώσει τις προσπάθειές της στην ολοκλήρωση της μεταφοράς του κεκτημένου και στην πραγματική εφαρμογή του εγκαίρως για το άνοιγμα της αγοράς τον Ιανουάριο 2003. Πρέπει να δοθεί ιδιαίτερη προσοχή στον ορισμό των φορέων που διαθέτουν θύρα συντήρησης μεταγωγέα, στην εφαρμογή της αρχής του κόστους, στη δημοσίευση του υποδείγματος προσφοράς διασύνδεσης και στην αποδέσμευση της πρόσβασης του τοπικού βρόχου. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί προσοχή στην τήρηση των δεσμεύσεων που έχουν αναληφθεί σ´αυτό το κεφάλαιο. Τα βασικά μέτρα που πρέπει να ληφθούν περιλαμβάνουν:

Βραχυπρόθεσμα

Να ενισχυθεί η ικανότητα της ρυθμιστικής αρχής. Να βελτιωθεί η οικονομική της ανεξαρτησία και να ενισχυθεί η διοικητική ικανότητα.

Να ενισχυθεί το ρυθμιστικό πλαίσιο για τις ταχυδρομικές υπηρεσίες. Να προσαρμοστεί η εφαρμογή της νομοθεσίας ώστε να επιτευχθεί πλήρης συμφωνία με το κεκτημένο (καθώς και η παροχή διεθνών υπηρεσιών και η ποιότητα των υπηρεσιών αυτών).

Μεσοπρόθεσμα

Να επιταχυνθούν οι εργασίες για τον εκσυγχρονισμό του δικτύου και την επανεξισορρόπηση του τιμολογίου.

Να γίνουν οι αναγκαίες επενδύσεις για να καλυφθούν οι ανάγκες παρακολούθησης του φάσματος σε όλη τη χώρα.

Κεφάλαιο 20: Πολιτική για τον πολιτιστικό και τον οπτικοακουστικό τομέα

Η Βουλγαρία πρέπει να επικεντρώσει τις προσπάθειές της στην ενίσχυση της διοικητικής ικανότητας της εθνικής ρυθμιστικής αρχής στον τομέα των ραδιοτηλεοπτικών μεταδόσεων. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί προσοχή στην τήρηση των δεσμεύσεων που έχουν αναληφθεί στο πλαίσιο αυτής της διαδικασίας.

Κεφάλαιο 21: Περιφερειακή πολιτική και συντονισμός των διαρθρωτικών μέσων

Η Βουλγαρία πρέπει να επικεντρώσει τις προσπάθειές της στην ενίσχυση της ικανότητας για τη μελλοντική εφαρμογή της βοήθειας των διαρθρωτικών ταμείων στα βασικά υπουργεία, καθώς και των κατάλληλων μηχανισμών για τον έλεγχο, την παρακολούθηση και την αξιολόγηση. Η Βουλγαρία πρέπει να προετοιμάσει ένα συναφές αναπτυξιακό σχέδιο όπως απαιτείται από τους κανονισμούς των Διαρθρωτικών Ταμείων και να το εντάξει μέσα στο δημοσιονομικό πλαίσιο και στην επεξεργασία της πολιτικής της σε εθνική κλίμακα. Οι διαπραγματεύσεις σχετικά με αυτό το κεφάλαιο συνεχίζονται. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα κυριότερα μέτρα που πρέπει να ληφθούν είναι τα ακόλουθα:

Μεσοπρόθεσμα

Να εφαρμοστεί η Εθνική Στρατηγική της Βουλγαρίας για την προετοιμασία των διαρθρωτικών ταμείων και του ταμείου συνοχής.

Να υιοθετεί η νομοθεσία πλαίσιο που απαιτείται για την εφαρμογή του κεκτημένου σ´αυτό το κεφάλαιο. Το νομικό πλαίσιο για τη μελλοντική συμμετοχή στα διαρθρωτικά ταμεία πρέπει να καθορισθεί και να υιοθετηθεί κατά προτεραιότητα, καθώς και οι διατάξεις για τη διαχείριση, την παρακολούθηση, την αξιολόγηση, την οικονομική και δημοσιονομική διαχείριση και τον έλεγχο σε σχέση με την πρακτική εφαρμογή των διαρθρωτικών ταμείων.

Να δημιουργηθούν οι αναγκαίες θεσμικές δομές για την εφαρμογή των Διαρθρωτικών Ταμείων και του Ταμείου Συνοχής. Οι διοικητικές δομές και οι διαδικασίες, η κατανομή των αρμοδιοτήτων μεταξύ των διαφόρων φορέων που συμμετέχουν σε εθνικό και περιφερειακό επίπεδο και ειδικότερα ο συντονισμός μεταξύ των υπουργείων θα απαιτήσουν ιδιαίτερη προσοχή.

Να αναβαθμιστεί η διοικητική ικανότητα των μονάδων στο εσωτερικό των υπουργείων τα οποία έχουν ορισθεί ή που πρόκειται να ορισθούν ως οι μελλοντικές αρχές διαχείρισης ή πληρωμής μέχρι το απαιτούμενο επίπεδο για την αποτελεσματική και ορθή εφαρμογή της βοήθειας των διαρθρωτικών ταμείων.

Να βελτιωθεί η ποιότητα του εθνικού αναπτυξιακού σχεδίου. Η Βουλγαρία πρέπει να καταβάλει σοβαρές προσπάθειες για την ενίσχυση της στρατηγικής και λειτουργικής της ικανότητας ώστε να βελτιώσει και να εφαρμόσει το εθνικό αναπτυξιακό σχέδιο, και να το καταστήσει ένα πλήρες εθνικό μέσο προγραμματισμού.

Να αναπτυχθεί η ικανότητα διαλόγου και να διευκρινιστούν οι αναπτυξιακές προτεραιότητες σε εθνικό και περιφερειακό επίπεδο και να εντοπισθούν τα κατάλληλα σχέδια. Η συνεργασία και η εταιρική σχέση μεταξύ των υπουργείων πρέπει να γίνουν πιο αποτελεσματικές τόσο σε εθνικό όσο και σε περιφερειακό επίπεδο. Θα πρέπει να δημιουργηθούν οι πραγματικές δομές εταιρικής σχέσης σε περιφερειακό επίπεδο μεταξύ των περιφερειακών και τοπικών αρχών και άλλων αρμοδίων δημοσίων αρχών, των κοινωνικών και οικονομικών εταίρων καθώς και άλλων ενδιαφερομένων οργανισμών και να εξασφαλισθεί η στενή συνεργασία των περιοχών στη διαδικασία προγραμματισμού που έχει ξεκινήσει σε εθνικό επίπεδο.

Να βελτιωθεί η ικανότητα σε επίπεδο τεχνικής προετοιμασίας των σχεδίων που θα συγχρηματοδοτηθούν από τα Διαρθρωτικά Ταμεία και το Ταμείο Συνοχής.

Να γίνουν οι προετοιμασίες για να εξασφαλισθεί η συμμόρφωση με τις απαιτήσεις του κεκτημένου για την παρακολούθηση και την αξιολόγηση, ειδικότερα όσον αφορά την εκ των προτέρων αξιολόγηση του αναπτυξιακού σχεδίου και τη συγκέντρωση και επεξεργασία των αντίστοιχων στατιστικών πληροφοριών και δεικτών. Η έγκαιρη διαθεσιμότητα και λειτουργία ενός αποτελεσματικού συστήματος παρακολούθησης και αξιολόγησης είναι αποφασιστικής σημασίας για την αποτελεσματική εφαρμογή των προγραμμάτων των Διαρθρωτικών Ταμείων.

Να καθιερωθούν τα κατάλληλα συστήματα και οι διαδικασίες για την οικονομική διαχείριση και τον έλεγχο, ειδικότερα σε σχέση με τη δομή των αρχών διαχείρισης και πληρωμής, ώστε να πληρούνται οι συγκεκριμένες προδιαγραφές των κανόνων για τα Διαρθρωτικά Ταμεία. Πρέπει να δοθεί ιδιαίτερη προσοχή στον κατάλληλο διαχωρισμό των καθηκόντων εντός της συνολικής δομής εφαρμογής.

Να βελτιωθούν οι περιφερειακές στατιστικές στα απαιτούμενα επίπεδα για τον σχεδιασμό και προγραμματισμό της περιφερειακής πολιτικής, και ειδικότερα η εκ των προτέρων αξιολόγηση.

Κεφάλαιο 22: Περιβάλλον

Η Βουλγαρία πρέπει να επικεντρώσει τώρα τις προσπάθειές της στον τομέα εκτίμησης των επιπτώσεων στο περιβάλλον, διαχείρισης των απορριμμάτων, προστασίας της φύσης, βιομηχανικής ρύπανσης και διαχείρισης των κινδύνων, των χημικών προϊόντων και των γενετικά τροποποιημένων οργανισμών, και της πυρηνικής ασφάλειας και προστασίας από τις ακτινοβολίες. Η εφαρμογή και η επιβολή του κεκτημένου σ´αυτόν τον τομέα εξακολουθούν να αποτελούν μια σημαντική πρόκληση για το μέλλον, ειδικότερα λόγω της ανάγκης να αυξηθεί η διοικητική ικανότητα, ιδίως σε περιφερειακό και τοπικό επίπεδο. Επίσης πηγή ανησυχιών αποτελεί το γεγονός ότι τα περιβαλλοντικά ζητήματα δεν λαμβάνονται συχνά υπόψη στο πλαίσιο άλλων οικονομικών ζητημάτων. Οι αντίστοιχες επενδύσεις στον τομέα του περιβάλλοντος κατέληξαν σε ορισμένα θετικά αποτελέσματα, αλλά πρέπει ακόμα να γίνουν πολλά. Η Βουλγαρία πρέπει να επικεντρώσει τις προσπάθειές της στις επενδύσεις και στην ενίσχυση της διοικητικής ικανότητας και εφαρμογής σε όλους τους τομείς του περιβάλλοντος, ενώ πρέπει παράλληλα να σημειώνει συνεχώς πρόοδο όσον αφορά τη μεταφορά του κεκτημένου. Οι διαπραγματεύσεις σχετικά με αυτό το κεφάλαιο συνεχίζονται. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν είναι:

Βραχυπρόθεσμα

Να γίνει εκ νέου μια γενικότερη εκτίμηση της κατάστασης του τομέα του περιβάλλοντος ώστε να εντοπισθούν τα κενά που πρέπει να συμπληρωθούν.

Να αναπτυχθούν σχέδια εφαρμογής μαζί με τις στρατηγικές χρηματοδότησης, για να εντοπιστούν τα μέτρα που απαιτούνται για την πλήρη εφαρμογή μεσοπρόθεσμα και μακροπρόθεσμα. Αυτά τα σχέδια πρέπει να λαμβάνουν υπόψη τους διαθέσιμους πόρους και την ενίσχυση των θεσμών και απαιτούν βελτιωμένους μηχανισμούς για την παρακολούθηση της αποτελεσματικής εφαρμογής.

Πρέπει να επικεντρωθούν οι προσπάθειες στο σχεδιασμό, εντοπισμό και τη διαθεσιμότητα των οικονομικών πόρων ώστε να γίνουν οι σημαντικές επενδύσεις που απαιτούνται για να εξασφαλισθεί η εφαρμογή του κεκτημένου.

Να βελτιωθεί η διοικητική ικανότητα για την εφαρμογή του κεκτημένου, ειδικότερα μέσω της περαιτέρω ενίσχυσης των περιφερειακών επιθεωρήσεων και αρχών τοπικής αυτοδιοίκησης. Πρέπει να ενισχυθεί το προσωπικό του υπουργείου και άλλων δημοσίων φορέων. Να εξασφαλισθεί η κατάλληλη κατάρτιση και να καθοριστούν σχέδια ανάπτυξης προσωπικού.

Πρέπει να υιοθετηθεί το παράγωγο δίκαιο για να εξασφαλισθεί η πλήρης μεταφορά των οδηγιών εκτίμησης των επιπτώσεων στο περιβάλλον και πρόσβασης στην πληροφόρηση.

Να εξασφαλισθεί ότι το κεκτημένο στον τομέα του περιβάλλοντος, ειδικότερα η οδηγία για την εκτίμηση των επιπτώσεων στο περιβάλλον, εφαρμόζεται ορθά στην προετοιμασία σχεδίων υποδομών ευρείας κλίμακας.

Να συνεχισθεί η μεταφορά της νομοθεσίας σε όλους τους υπόλοιπους τομείς, ειδικότερα την διαχείριση των αποβλήτων, την προστασία της φύσης, τη βιομηχανική ρύπανση και τη διαχείριση των κινδύνων, τα χημικά προϊόντα και τους γενετικά τροποποιημένους οργανισμούς, και την πυρηνική ασφάλεια και την προστασία από τις ακτινοβολίες. Να διεξαχθούν διαβουλεύσεις με όλα τα ενδιαφερόμενα μέρη (άλλα υπουργεία, οικονομικοί φορείς, ΜΚΟ).

Να συνεχισθεί η ένταξη των απαιτήσεων προστασίας του περιβάλλοντος στον ορισμό και στην εφαρμογή όλων των άλλων τομεακών πολιτικών ώστε να προωθηθεί η βιώσιμη ανάπτυξη, καθώς και στον ενεργειακό τομέα. Να βελτιωθεί ο συντονισμός μεταξύ των υπουργείων σχετικά με περιβαλλοντικά θέματα.

Μεσοπρόθεσμα

Πρέπει να δοθεί ιδιαίτερη προσοχή στην προοδευτική εφαρμογή του κεκτημένου σε όλους τους τομείς, ειδικότερα όσον αφορά τη διαχείριση των αποβλήτων, την ποιότητα του ύδατος, τη βιομηχανική ρύπανση και τη διαχείριση των κινδύνων, τα χημικά προϊόντα και τους γενετικά τροποποιημένους οργανισμούς και την προστασία της φύσης. Πρέπει να συνεχισθεί ακόμα η μεταφορά του κεκτημένου.

Να προωθηθούν οι διοικητικές δομές που είναι αναγκαίες για την πλήρη εφαρμογή του κεκτημένου σε όλους τους τομείς, ειδικότερα όσον αφορά τη διαχείριση των αποβλήτων, την ποιότητα του ύδατος, τη βιομηχανική ρύπανση και τη διαχείριση των κινδύνων, τα χημικά προϊόντα και τους γενετικά τροποποιημένους οργανισμούς και την προστασία της φύσης.

Κατά την προσχώρηση

Να εξασφαλισθεί η πλήρης μεταφορά του κεκτημένου στον τομέα του περιβάλλοντος και η εφαρμογή του σύμφωνα με τις δεσμεύσεις που αναλήφθηκαν κατά τις διαπραγματεύσεις με την ΕΕ.

Κεφάλαιο 23: Προστασία των καταναλωτών και της υγείας

Η Βουλγαρία πρέπει να επικεντρώσει τις προσπάθειές της στην εναρμόνιση της νομοθεσίας ειδικότερα στον τομέα των πωλήσεων καταναλωτικών αγαθών και των σχετικών εγγυήσεων, αγωγών παραλείψεως για την προστασία των συμφερόντων των καταναλωτών, ιδιοκτησίας υπό καθεστώς χρονομεριστικής μίσθωσης, συμβάσεων εξ αποστάσεως, συγκριτικής διαφήμισης, γενικής ασφάλειας των προϊόντων και ευθύνης για τα προϊόντα, και να εξασφαλίσει την αποτελεσματική εφαρμογή της νομοθεσίας ειδικότερα μέσω ενός αποτελεσματικού μηχανισμού επιτήρησης της αγοράς. Η Βουλγαρία πρέπει να εντάξει περισσότερο τα προβλήματα σχετικά με τους καταναλωτές στις άλλες πολιτικές της. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί προσοχή στην τήρηση των δεσμεύσεων που έχουν αναληφθεί στο πλαίσιο αυτής της διαδικασίας. Τα βασικά μέτρα που πρέπει να ληφθούν είναι:

Μεσοπρόθεσμα

Να ολοκληρωθεί το νομοθετικό πλαίσιο στον τομέα της προστασίας των καταναλωτών, ειδικότερα για τις πωλήσεις καταναλωτικών αγαθών και των σχετικών εγγυήσεων, των αγωγών παραλείψεως για την προστασία των συμφερόντων των καταναλωτών, ιδιοκτησίας υπό καθεστώς χρονομεριστικής μίσθωσης, καταναλωτικής πίστης, συμβάσεων εξ αποστάσεως, συγκριτικής διαφήμισης, γενικής ασφάλειας των προϊόντων και ευθύνης για τα προϊόντα.

Να ενισχυθεί η ικανότητα της διοίκησης που είναι αρμόδια για την εφαρμογή και την επιβολή της νομοθεσίας όσον αφορά την προστασία των καταναλωτών σε όλα τα επίπεδα.

Να εξασφαλισθεί ένα πραγματικό επίπεδο προστασίας των οικονομικών και νομικών δικαιωμάτων των καταναλωτών.

Να αναπτυχθούν περαιτέρω οι δραστηριότητες επιτήρησης της αγοράς. Να σημειωθεί περαιτέρω πρόοδος όσον αφορά την πραγματική πρόσβαση των καταναλωτών στη δικαιοσύνη και στην εξώδικο επίλυση των διαφορών.

Να προωθηθεί περαιτέρω η ικανότητα των οργανώσεων καταναλωτών ώστε να παίζουν ενεργό ρόλο στον τομέα προστασίας των καταναλωτών.

Κεφάλαιο 24: Συνεργασία στον τομέα της δικαιοσύνης και των εσωτερικών υποθέσεων

Η Βουλγαρία πρέπει να επικεντρώσει τις προσπάθειές της στη βιώσιμη ενίσχυση των οργάνων επιβολής του νόμου και του δικαστικού τομέα και να βελτιώσει τη συνεργασία μεταξύ των διαφόρων φορέων. Πρέπει να δοθεί ιδιαίτερη προσοχή στα όργανα καταπολέμησης της απάτης, της διαφθοράς, της νομιμοποίησης προσόδων από παράνομες δραστηριότητες, καθώς και εκείνων που είναι επιφορτισμένα με τη συμφωνία του Σένγκεν, τον συντονισμό των δραστηριοτήτων της αστυνομίας και της πολιτικής κατά των ναρκωτικών. Πρέπει να συνεχισθούν οι εργασίες για την εναρμόνιση της νομοθεσίας (πολιτική θεωρήσεων, μετανάστευση, νομιμοποίηση προσόδων από παράνομες δραστηριότητες). Οι διαπραγματεύσεις σχετικά με αυτό το κεφάλαιο συνεχίζονται. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν περιλαμβάνουν:

Βραχυπρόθεσμα

Να υιοθετηθούν και να εφαρμοσθούν η νέα νομοθεσία συνοριακής ασφάλειας και το παράγωγο δίκαιο, καθώς και μία στρατηγική για την ολοκληρωμένη διαχείριση των συνόρων που θα καλύπτει όλα τα σύνορα της Βουλγαρίας, με ιδιαίτερη προσοχή στον σταδιακό εκσυγχρονισμό των υποδομών και του εξοπλισμού των συνόρων, στην αναγκαία κατάρτιση των επαγγελματιών φυλάκων των συνόρων και των τελωνειακών υπαλλήλων και για τον συντονισμό και την πρακτική συνεργασία μεταξύ των αρμοδίων αρχών.

Να αναβαθμίζεται σε τακτική βάση το πρόγραμμα δράσης για τη συμφωνία του Σένγκεν.

Να υιοθετηθεί νέα νομοθεσία σχετικά με την μετανάστευση. Να αναπτυχθεί μία ολοκληρωμένη πολιτική μετανάστευσης που θα περιλαμβάνει τη δημιουργία ενός εθνικού φορέα για την εφαρμογή της.

Να συνεχισθεί η εφαρμογή της Εθνικής στρατηγικής κατά της διαφθοράς.

Να υπάρξει πλήρης εναρμόνιση με το κεκτημένο της ΕΕ στον τομέα της προστασίας των οικονομικών συμφερόντων της Κοινότητας βάσει του ποινικού δικαίου.

Να εφαρμοστεί η στρατηγική για την καταπολέμηση του εγκλήματος, με ιδιαίτερη έμφαση στις διάφορες μορφές του διασυνοριακού και οργανωμένου εγκλήματος όπως η διακίνηση ναρκωτικών, το εμπόριο λευκής σαρκός, κλπ, και στο συντονισμό και στην πρακτική συνεργασία μεταξύ των οργάνων επιβολής του νόμου.

Να υιοθετηθεί ένα πρόγραμμα δράσης για την εφαρμογή της εθνικής στρατηγικής για τα ναρκωτικά. Να ενισχυθεί η διοικητική ικανότητα του Εθνικού Συμβουλίου για την καταπολέμηση των ναρκωτικών.

Να βελτιωθεί η ικανότητα της Μονάδας Χρηματοοικονομικών Πληροφοριών ώστε να ενισχυθεί η ισχύουσα νομοθεσία και να βελτιωθεί η συνεργασία με άλλες υπηρεσίες επιβολής του νόμου που εργάζονται στον τομέα της καταπολέμησης της νομιμοποίησης προσόδων από παράνομες δραστηριότητες.

Μεσοπρόθεσμα

Να εναρμονισθεί πλήρως η πολιτική θεωρήσεων με τους κοινοτικούς καταλόγους χωρών των οποίων οι υπήκοοι είναι υποχρεωμένοι να φέρουν θεώρηση και των χωρών των οποίων οι υπήκοοι απαλλάσσονται από αυτήν την απαίτηση. Να συνεχισθεί ο εξοπλισμός όλων των διπλωματικών και προξενικών αποστολών με συσκευές για τον εντοπισμό πλαστογραφημένων εγγράφων.

Να καταβληθούν ακόμη σημαντικές προσπάθειες για να καταρτισθεί ένα σύστημα ασφαλείας των συνόρων του τύπου Σένγκεν με βάση την πλήρη εφαρμογή του προγράμματος δράσης για τη συμφωνία του Σένγκεν.

Να αυξηθεί η ικανότητα των κέντρων υποδοχής για τους πρόσφυγες και για τα άτομα που ζητούν άσυλο, να βελτιωθούν οι συνθήκες για την ένταξη των προσφύγων, να επιταχυνθούν οι διαδικασίες αναλυτικής εξέτασης και να ενισχυθεί η διοικητική ικανότητα της εθνικής υπηρεσίας για τους πρόσφυγες.

Να εξασφαλισθεί πλήρης συμμόρφωση με το κεκτημένο και με άλλα διεθνή πρότυπα όσον αφορά την καταπολέμηση των καταχρήσεων του χρηματοοικονομικού συστήματος και της χρηματοδότησης των τρομοκρατικών δράσεων.

Να θεσπισθούν περαιτέρω μέτρα για να εξασφαλισθεί η εφαρμογή των κοινοτικών μέσων στον τομέα της δικαστικής συνεργασίας σε θέματα αστικού δικαίου, ειδικότερα όσον αφορά την αμοιβαία αναγνώριση και επιβολή των δικαστικών αποφάσεων.

Να γίνουν οι αναγκαίες νομοθετικές τροποποιήσεις ώστε να υπάρχει πρόσβαση και να επιτευχθεί η εφαρμογή της Ευρωπαϊκής Σύμβασης για την αμοιβαία δικαστική συνδρομή επί ποινικών υποθέσεων.

Πρέπει να ληφθούν μέτρα για να αντιμετωπισθεί η πολυπλοκότητα της ποινικής δικονομίας μειώνοντας την διάρκεια της φάσης της έρευνας και καθιστώντας την πιο αποτελεσματική και σύμφωνη με τις πρακτικές της ΕΕ.

Να ληφθούν τα αναγκαία μέτρα για να γίνουν οι προετοιμασίες για την πλήρη εφαρμογή κατά την προσχώρηση του μέσου εφαρμογής της αρχής αμοιβαίας αναγνώρισης και ειδικότερα της απόφασης πλαισίου για το ευρωπαϊκό ένταλμα συλλήψεως και της απόφασης πλαισίου για την εκτέλεση εντολών παγώματος αγαθών ή αποδεικτικών στοιχείων.

Κεφάλαιο 25: Τελωνειακή ένωση

Η Βουλγαρία πρέπει να επικεντρώσει τις προσπάθειές της στην εφαρμογή της επιχειρησιακής στρατηγικής, που είναι αποφασιστικής σημασίας για να εξασφαλισθεί η αναγκαία διοικητική και λειτουργική ικανότητα εφαρμογής του κεκτημένου. Η Βουλγαρία πρέπει ειδικότερα να καταβάλει προσπάθειες για την περαιτέρω εναρμόνιση με τις κοινοτικές τελωνειακές διαδικασίες, την ενίσχυση της τεχνολογίας πληροφοριών και της πολιτικής για το ανθρώπινο δυναμικό, καθώς και για την ολοκλήρωση των σημαντικών σχεδίων είσπραξης των εσόδων, ελέγχου της διαμετακόμισης και ανάλυσης των κινδύνων. Επιπλέον, για να ολοκληρωθεί η τελωνειακή μεταρρύθμιση, η Βουλγαρία πρέπει να βελτιώσει τη διαχείριση του ανθρώπινου δυναμικού στον τομέα των τελωνείων και να εξασφαλίσει το σταθερό και κατάλληλο προσωπικό και τη διοίκηση. Το ποσοστό του προσωπικού που υπάγεται σε καθεστώς δημοσίων υπαλλήλων πρέπει να αυξηθεί για να εναρμονισθεί η τελωνειακή υπηρεσία με τις καλύτερες πρακτικές που εφαρμόζονται στα κράτη μέλη της ΕΕ. Η Βουλγαρία πρέπει επίσης να προετοιμαστεί για την εφαρμογή μέτρων και διατάξεων που θα εισαχθούν μόνο κατά τη στιγμή της προσχώρησης. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί προσοχή στην τήρηση των δεσμεύσεων που έχουν αναληφθεί στο πλαίσιο αυτής της διαδικασίας. Τα βασικά μέτρα που πρέπει να ληφθούν είναι τα εξής:

Βραχυπρόθεσμα

Να ενισχυθεί ο έλεγχος μετά τον εκτελωνισμό.

Μεσοπρόθεσμα

Να ενισχυθεί η λειτουργική και διοικητική ικανότητα της τελωνειακής διοίκησης και να εξασφαλισθεί ένα ικανοποιητικό επίπεδο τεχνολογίας πληροφοριών.

Να ενισχυθεί περαιτέρω η συνεργασία με τις τελωνειακές αρχές των γειτονικών χωρών.

Κεφάλαιο 26: Εξωτερικές σχέσεις

Η Βουλγαρία πρέπει να επικεντρώσει τις προσπάθειές της στην τελειοποίηση της διαδικασίας νομοθετικής εναρμόνισης και ειδικότερα να εξασφαλίσει ότι κατά την στιγμή της προσχώρησης θα υπάρχει η ικανότητα πλήρους εφαρμογής και επιβολής του κεκτημένου στον τομέα αυτό, καθώς και να λάβει επειγόντως σοβαρά μέτρα για την επαναδιαπραγμάτευση ή κατάργηση των διμερών επενδυτικών συμφωνιών της ώστε να είναι πλήρως ευθυγραμμισμένη με τις υποχρεώσεις ως μέλος της ΕΕ. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα που πρέπει να ληφθούν είναι τα εξής:

Μεσοπρόθεσμα

Να υπάρξει πλήρης ευθυγράμμιση των διμερών επενδυτικών συμφωνιών με τις υποχρεώσεις που απορρέουν από τη συνθήκη.

Να εξασφαλισθεί πλήρης ευθυγράμμιση με το κεκτημένο κατά τη χορήγηση μεσοπρόθεσμων και μακροπρόθεσμων εξαγωγικών πιστώσεων.

Να αναπτυχθεί προοδευτικά μία πολιτική συνεργασίας για την ανάπτυξη σύμφωνα με τις κατευθυντήριες γραμμές της ΕΚ.

Κεφάλαιο 27: Κοινή εξωτερική πολιτική και πολιτική ασφάλειας

Η Βουλγαρία πρέπει να επικεντρώσει τις προσπάθειές της στο να εξασφαλίσει ότι οι κατευθύνσεις της εξωτερικής πολιτικής της συμφωνούν με την εξωτερική πολιτική και την πολιτική ασφάλειας της ´Ενωσης, ότι θα υιοθετηθεί και θα εφαρμοστεί ένα σχέδιο νομοθεσίας και ότι θα αναπτυχθούν οι αναγκαίες διοικητικές δομές. Ειδικότερα, η Βουλγαρία πρέπει να εξασφαλίσει τη συμφωνία της εθνικής πολιτικής και πρακτικής της με τις κοινές θέσεις της ΕΕ, οφείλει να υπερασπίζεται αυτές τις θέσεις στα διεθνή φόρουμ καθώς και να εξασφαλίζει ότι μπορούν να εφαρμόζονται αποτελεσματικά όλες οι κυρώσεις και τα περιοριστικά μέτρα. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί προσοχή στην τήρηση των δεσμεύσεων που έχουν αναληφθεί στο πλαίσιο αυτής της διαδικασίας.

Κεφάλαιο 28: Δημοσιονομικός έλεγχος

Η Βουλγαρία πρέπει να επικεντρώσει τις προσπάθειές της ειδικότερα στην τροποποίηση του νομικού πλαισίου και στην ολοκλήρωση και ενίσχυση των απαιτούμενων θεσμικών δομών, καθώς και στον τομέα της προστασίας των οικονομικών συμφερόντων της ΕΚ όπου απαιτούνται ακόμα σημαντικές προσπάθειες. Οι διαπραγματεύσεις σχετικά με αυτό το κεφάλαιο έχουν σταματήσει προσωρινά. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα βασικά μέτρα περιλαμβάνουν:

Βραχυπρόθεσμα

Στον τομέα του εξωτερικού λογιστικού ελέγχου, να ολοκληρωθεί το εγχειρίδιο λογιστικού ελέγχου.

´Οσον αφορά την προστασία των οικονομικών συμφερόντων της Κοινότητας, να ληφθεί οριστική απόφαση για την δημιουργία μιας λειτουργικά ανεξάρτητης υπηρεσίας ή δομής συντονισμού για την καταπολέμηση της απάτης που θα είναι αρμόδια για τον συντονισμό όλων των νομοθετικών, διοικητικών και λειτουργικών δραστηριοτήτων που συνδέονται με την προστασία των οικονομικών συμφερόντων της ΕΚ. Να αρχίσει πραγματική συνεργασία με την OLAF μέσω αυτής της δομής ή υπηρεσίας.

Να ενισχυθεί η ικανότητα του Εθνικού Ταμείου, της Κεντρικής Μονάδας χρηματοδότησης και ανάθεσης συμβάσεων (CFCU) και άλλων υπηρεσιών εφαρμογής που ασχολούνται με τους προενταξιακούς πόρους για την προετοιμασία της αποκέντρωσης του Phare και του ISPA.

Να εξασφαλισθούν επαγγελματικά κριτήρια και η λειτουργική ανεξαρτησία της υπηρεσίας εσωτερικού δημοσιονομικού ελέγχου (PIFC) σύμφωνα με τις ανειλημμένες δεσμεύσεις.

Μεσοπρόθεσμα

Να εφαρμοστεί πλήρως η νομοθεσία η σχετική με τον εσωτερικό δημοσιονομικό έλεγχο και να γίνουν περαιτέρω τροποποιήσεις για την εφαρμογή του εγγράφου στρατηγικής και του λειτουργικού σχεδίου για την υπηρεσία PIFC. Να ενισχυθεί περαιτέρω η διοικητική ικανότητα των οργάνων της υπηρεσίας PIFC.

Να αναβαθμισθούν τα καθήκοντα του εξωτερικού λογιστικού ελέγχου, ειδικότερα όσον αφορά τους λογιστικούς ελέγχους βάσει συστήματος και επιδόσεων και να ενταθούν οι προσπάθειες κατάρτισης.

Να αναπτυχθεί περαιτέρω το νομοθετικό πλαίσιο και η διοικητική ικανότητα για την προστασία των οικονομικών συμφερόντων της Κοινότητας κατά της απάτης και των παρατυπιών.

Κεφάλαιο 29: Χρηματοοικονομικές και δημοσιονομικές διατάξεις

Η Βουλγαρία πρέπει να επικεντρώσει τις προσπάθειές της στο νομικό πλαίσιο για τη δημοσιονομική διαχείριση και για τη διαφάνεια και αποτελεσματικότητα των χρηματοδοτικών ροών προς και από τον κοινοτικό προϋπολογισμό, ο οποίος βρίσκεται στο στάδιο δημιουργίας. Οι προσπάθειες της Βουλγαρίας πρέπει να επικεντρωθούν ειδικότερα στη βελτίωση των διοικητικών δομών και στις διοικητικές προετοιμασίες για την εφαρμογή του κεκτημένου όσον αφορά τους ιδίους πόρους. Οι διαπραγματεύσεις σχετικά με αυτό το κεφάλαιο συνεχίζονται. Πρέπει να δοθεί επίσης προσοχή στο να εξασφαλισθεί ότι τηρούνται οι δεσμεύσεις που αναλήφθηκαν σ'αυτό το πλαίσιο. Τα κυριότερα μέτρα που πρέπει να ληφθούν είναι τα ακόλουθα:

Βραχυπρόθεσμα

Να αναπτυχθεί περαιτέρω ο Ενιαίος Λογαριασμός Δημοσίου, το Σύστημα πληροφόρησης χρηματοοικονομικής διαχείρισης και το Σύστημα ηλεκτρονικών δημοσιονομικών πληρωμών, και να συνεχισθεί η ενίσχυση της διαδικασίας επεξεργασίας για τον ετήσιο κρατικό προϋπολογισμό. Πρέπει να αναπτυχθούν περαιτέρω το κατάλληλο προσωπικό και ο εξοπλισμός του συντονιστικού φορέα στον τομέα των ιδίων πόρων.

Μεσοπρόθεσμα

Πρέπει να συνεχιστούν οι προσπάθειες για να ευθυγραμμιστούν οι δημοσιονομικές αρχές και κανόνες με τα πρότυπα που ισχύουν γενικά στην Κοινότητα.

Να γίνει μεγαλύτερη ευθυγράμμιση των στατιστικών της εθνικής λογιστικής με τα πρότυπα ESA 95 και να υπάρξει μέριμνα ώστε να είναι όσο το δυνατόν πληρέστερα.

Να δημιουργηθεί εθνική και διοικητική ικανότητα όσον αφορά την λειτουργική διαχείριση των ιδίων πόρων καθώς και η ικανότητα είσπραξης και έγκαιρης μεταφοράς του συνόλου των μελλοντικών ιδίων πόρων της ΕΚ στον κοινοτικό προϋπολογισμό.

Να ενισχυθούν περαιτέρω οι προσπάθειες για την καθιέρωση αποτελεσματικών μέσων καταπολέμησης της απάτης όσον αφορά τον ΦΠΑ και τους τελωνειακούς δασμούς.

Χαρτησ πορειασ για τη Ρουμανια

1. ΕΙΣΑΓΩΓΗ

Σύμφωνα με την ανάλυση που περιέχεται στην Περιοδική ´Εκθεση του 2002 σχετικά με την πρόοδο που σημείωσε η Ρουμανία για να ανταποκριθεί στα κριτήρια προσχώρησης, η Ρουμανία συνέχισε, πράγματι, να σημειώνει πρόοδο για την πλήρωση των κριτηρίων της Κοπεγχάγης:

- Η Ρουμανία συνεχίζει να πληροί τα πολιτικά κριτήρια. Κατά συνέπεια, αν και οι προσπάθειες πρέπει να συνεχισθούν σε ορισμένους τομείς, ο χάρτης πορείας δεν καλύπτει θέματα που σχετίζονται με το κριτήριο αυτό.

- Αν και η Ρουμανία συνεχίζει να σημειώνει πρόοδο ώστε να καταστεί βιώσιμη οικονομία αγοράς, δεν πληροί ακόμα τα οικονομικά κριτήρια της Κοπεγχάγης. Για το λόγο αυτό, ο χάρτης πορείας συγκεντρώνει την προσοχή του στα μέτρα που πρέπει ακόμη να λάβει η Ρουμανία για να ανταποκριθεί στο κριτήριο αυτό.

- Η Ρουμανία δεν πληροί ακόμη πλήρως τα κριτήρια του κεκτημένου. Προκειμένου να ολοκληρώσει την προετοιμασία της με επιτυχία, η Ρουμανία πρέπει να συνεχίσει τις προσπάθειές της για τη μεταφορά, την εφαρμογή και την επιβολή του κεκτημένου.

Η Ρουμανία πρέπει επίσης να συνεχίσει τη μεταρρύθμιση της δημόσιας διοίκησης και της δικαστικής εξουσίας προκειμένου να επιτύχει το απαραίτητο επίπεδο για τη διοικητική και τη δικαστική ικανότητα. Ο χάρτης πορείας έχει σκοπό να υποστηρίξει τις προσπάθειες της Ρουμανίας να ανταποκριθεί στα εναπομένοντα κριτήρια για την προσχώρηση, με τον προσδιορισμό των καθηκόντων που πρέπει να αναλάβει. Δίνεται ιδιαίτερη έμφαση στη διοικητική και στη δικαστική ικανότητα που είναι απαραίτητες για την εφαρμογή του κεκτημένου καθώς και στην οικονομική μεταρρύθμιση.

2. ΔΙΟΙΚΗΤΙΚΗ ΚΑΙ ΔΙΚΑΣΤΙΚΗ ΙΚΑΝΟΤΗΤΑ

2.1. Διοικητική ικανότητα

Η περιοδική έκθεση του 2002 για τη Ρουμανία συμπεραίνει ότι "η Ρουμανία πέτυχε σημαντική πρόοδο στην υιοθέτηση του κεκτημένου. ωστόσο, σε πολλούς τομείς εμφανίζεται ένα μεγάλο χάσμα ανάμεσα στην πρόοδο που έχει σημειωθεί στη μεταφορά της νομοθεσίας και της περιορισμένης δυνατότητας της ρουμανικής διοίκησης να εφαρμόσει και να επιβάλλει την πρόσφατα υιοθετημένη νομοθεσία. Η συνολική ικανότητα της δημόσιας διοίκησης για την εφαρμογή του κεκτημένου παραμένει περιορισμένη και αποτελεί σημαντικό εμπόδιο στις προετοιμασίες προσχώρησης της Ρουμανίας. Οι ανησυχίες αυτές για την υιοθέτηση του κεκτημένου ισχύουν επίσης και για τη διαχείριση της οικονομικής βοήθειας της ΕΚ."

Παράλληλα, η περιοδική έκθεση του 2002 αναγνωρίζει ότι έχουν γίνει σημαντικές εξελίξεις όσον αφορά την έναρξη της μεταρρύθμισης της ρουμανικής δημόσιας διοίκησης. Οι πρωτοβουλίες αυτές, αν συνεχισθούν και υποστηριχθούν από μία σαφή στρατηγική, θα μπορέσουν να συμβάλουν σημαντικά στη βελτίωση της ποιότητας της δημόσιας διοίκησης της Ρουμανίας.

Η περιοδική έκθεση του 2002 και η εταιρική σχέση για την προσχώρηση του 2001 προσδιορίζουν πολλούς σημαντικούς τομείς που πρέπει να θεωρηθούν ως τομείς προτεραιότητας για μεταρρύθμιση:

- ανάπτυξη του πολιτικού πλαισίου που καθιερώθηκε από τον νόμο του 1999 για τη δημόσια διοίκηση, με την εισαγωγή και την εφαρμογή του απαραίτητου παραγωγού δικαίου.

- εξασφάλιση ότι η νομοθεσία για τη δημόσια διοίκηση εφαρμόζεται πράγματι στην πράξη, με τον σχεδιασμό μηχανισμών εφαρμογής.

- συνδυασμός μηχανισμών για την εξασφάλιση της πολιτικής ανεξαρτησίας και της υπευθυνότητας των δημοσίων υπαλλήλων.

- βελτίωση των διατάξεων τόσο για την αρχική, όσο και την ενδουπηρεσιακή κατάρτιση.

- ανάπτυξη μιας δομής σταδιοδρομίας που θα στηρίζεται στην διαφάνεια των προαγωγών και αξιολογήσεων .

- εισαγωγή στοιχείων σύγχρονης διαχείρισης του ανθρώπινου δυναμικού. και

- ενίσχυση των διοικητικών δομών για να εξασφαλισθεί ότι η Ρουμανία διαθέτει τις δυνατότητες για την πλήρη και αποτελεσματική χρήση των πόρων της ΕΚ.

- περαιτέρω ανάπτυξη του νομοθετικού της πλαισίου και της διοικητικής ικανότητας για την προστασία των οικονομικών συμφερόντων των Κοινοτήτων από την απάτη και τις παρατυπίες.

Η περιοδική έκθεση του 2002 αναφέρει επίσης ότι πρέπει να ληφθούν μέτρα για να βελτιωθεί η νομοθετική διαδικασία και, ιδιαιτέρως, να τοποθετηθούν όρια όσον αφορά την προσφυγή σε αποφάσεις και σε έκτακτες αποφάσεις.

Το πρόγραμμα Phare θα παρέχει συμπληρωματική στήριξη για τη μεταρρύθμιση της δημόσιας διοίκησης, προκειμένου να βοηθήσει την εφαρμογή των ειδικών μεταρρυθμίσεων που αναφέρονται παραπάνω.

2.2. Δικαστική ικανότητα

Ενώ η περιοδική έκθεση του 2002 παρατηρούσε κάποια πρόοδο σε ορισμένους τομείς που σχετίζονται με την λειτουργία της δικαστικής εξουσίας, είχε εκφράσει επίσης σημαντικές ανησυχίες και προσδιόριζε τομείς που χρειάζονται κατά προτεραιότητα μεταρρύθμιση:

- χρειάζεται η λήψη μέτρων για να εξασφαλισθεί η αποτελεσματική ανεξαρτησία του δικαστικού τομέα.

- πρέπει να αναθεωρηθεί το σύστημα εκτάκτων εφέσεων κατά των τελικών δικαστικών αποφάσεων σύμφωνα με την Ευρωπαϊκή Σύμβαση για τα Ανθρώπινα Δικαιώματα και προκειμένου να ενισχυθεί η αρχή της ασφάλειας δικαίου.

- πρέπει να σχεδιασθεί μία συνολική στρατηγική που θα έχει στόχο να βελτιώσει τη λειτουργία της δικαστικής εξουσίας (τα βασικά στοιχεία της στρατηγικής αυτής πρέπει να είναι πρακτικά μέτρα που θα έχουν στόχο να εγγυώνται την πλήρη ανεξαρτησία, να ενισχύουν τη δεοντολογία, την κατάρτιση και τον επαγγελματισμό των δικαστών, των εισαγγελέων και των δικαστικών επαγγελμάτων, να βελτιώνουν την εσωτερική οργάνωση των δικαστηρίων και να εξασφαλίζουν τον πιο αποτελεσματικό συντονισμό μεταξύ των κρατικών οργάνων που είναι επιφορτισμένα με δικαστικά θέματα.

Όταν θα έχει εκπονηθεί και έχει ολοκληρωθεί μία συνολική στρατηγική μεταρρύθμισης, που θα συνοδεύεται από ένα σχέδιο δράσης, θα εκπονηθούν σχέδια στο πλαίσιο του προγράμματος Phare για να εφαρμόσουν ορισμένες ειδικές μεταρρυθμίσεις.

3. ΟΙΚΟΝΟΜΙΚΗ ΜΕΤΑΡΡΥΘΜΙΣΗ

Η περιοδική έκθεση του 2002 συνεπέρανε ότι η Ρουμανία συνεχίζει να σημειώνει πρόοδο για να καταστεί μια λειτουργική οικονομία αγοράς, και ότι οι προοπτικές σχετικά με το θέμα αυτό έχουν βελτιωθεί. Θέτοντας σε εφαρμογή κατά τρόπο συνεχή και πλήρη τα προβλεπόμενα μέτρα και, επίσης, τηρώντας το χρονοδιάγραμμα των μεταρρυθμίσεων, η Ρουμανία θα είναι σε θέση μεσοπρόθεσμα να αντιμετωπίσει τις ανταγωνιστικές πιέσεις και τις δυνάμεις της αγοράς στο πλαίσιο της ´Ενωσης.

´Εχει πραγματοποιηθεί σημαντική πρόοδος σ'αυτά τα τελευταία χρόνια όσον αφορά την μακροοικονομική σταθερότητα. Ένας πιο κατάλληλος συνδυασμός μέτρων πολιτικής είχε σαν αποτέλεσμα την πτώση του πληθωρισμού ενώ η ανάπτυξη ξανάρχισε και η εξωτερική θέση παραμένει σταθερή. Σημαντική πρόοδος έχει σημειωθεί στη δημιουργία των απαραίτητων οργάνων της αγοράς. Η τρέχουσα επαναδιοργάνωση του τραπεζικού τομέα, οι αλλεπάλληλες βελτιώσεις του πλαισίου εποπτείας και ρύθμισης των χρηματαγορών και η πρόοδος στην ιδιωτικοποίηση έχουν προοδευτικά καταστήσει αυστηρότερη τη δημοσιονομική πειθαρχία των επιχειρήσεων. Η ελευθέρωση των τιμών και του εμπορίου μαζί με την, κατά το τελευταίο έτος, σημαντική προσαρμογή των τιμολογίων ενέργειας και των σημαντικών μεταρρυθμίσεων του φορολογικού συστήματος, έχουν δημιουργήσει τις απαραίτητες προϋποθέσεις για την πιο αποτελεσματική κατανομή των εσόδων. Η αναδιάρθρωση προχωρά σε ορισμένο αριθμό τομέων.

Για να μπορέσουν οι αρχές να σταθεροποιήσουν την πρόοδο αυτή, η περιοδική έκθεση προσδιορίζει σειρά ειδικών προτεραιοτήτων. Ιδιαίτερα, οι αρχές πρέπει να προσδώσουν προτεραιότητα στην εκπόνηση ενός απολογισμού όσον αφορά τη μακροοικονομική σταθερότητα, στηριζόμενες στη συνέχιση του αποπληθωρισμού, στη διατήρηση ενός κατάλληλου συνδυασμού μέτρων πολιτικής συνδέοντάς τον με τον σεβασμό της δημοσιονομικής πειθαρχίας από τις επιχειρήσεις. Σχετικά με αυτό, πρέπει να τηρηθούν οι δεσμεύσεις για τον περιορισμό των συνολικών δαπανών για τους μισθούς στο δημόσιο τομέα ενώ η μεγάλη αύξηση της νομισματικής μάζας και των πιστώσεων που έγιναν πρόσφατα, απαιτούν έναν προσεκτικό έλεγχο και την αποφασιστικότητα να ληφθούν μέτρα χωρίς καθυστέρηση. Για να καθιερωθεί η δημοσιονομική πειθαρχία των επιχειρήσεων, πρέπει να βελτιωθεί η διαχείριση των φόρων και να τηρούνται οι φορολογικές υποχρεώσεις, να τεθούν σε εφαρμογή κατά τρόπο συνεπή και διάφανο τα πρόσφατα μέτρα που έχουν ληφθεί για να μειωθούν τα καθυστερούμενα των χρηστών ενέργειας, και να υπάρξει προσφυγή με αποφασιστικότητα και διαφάνεια στις πρόσφατα εγκριθείσες νομικές διατάξεις προκειμένου να επιταχυνθεί η ιδιωτικοποίηση και να υπάρξει ετοιμότητα για την εκκαθάριση των επιχειρήσεων που παρουσιάζουν ζημίες. Η ολοκλήρωση της ιδιωτικοποίησης στον τραπεζικό τομέα, η συνέχιση της μεταρρύθμισης των δημόσιων δαπανών και των οικονομικών διαδικασιών και η εξασφάλιση της εφαρμογής ενός καλύτερου ρυθμιστικού και δικαστικού πλαισίου πρόκειται επίσης να συμβάλουν στην καθιέρωση μιας βιώσιμης οικονομίας αγοράς και στην ανάπτυξη της ικανότητας της Ρουμανίας να αντιμετωπίσει τις ανταγωνιστικές πιέσεις και τις δυνάμεις της αγοράς στην ´Ενωση.

Για τη μέτρηση των βελτιώσεων αυτών, η Επιτροπή θα εξετάσει ιδιαίτερα τα αποτελέσματα που έχουν επιτευχθεί στους ακόλουθους τομείς.

- Ποσοστό του πληθωρισμού.

- Εξέλιξη των καθυστερήσεων πληρωμών μεταξύ επιχειρήσεων.

- Μισθοί στον δημόσιο τομέα.

- Τιμές είσπραξης των τιμολογίων ενέργειας και προσαρμογή των ελεγχόμενων τιμών σύμφωνα με την εξέλιξη του κόστους.

- Μεταρρύθμιση των φορολογικών ρυθμίσεων και της φορολογικής διοίκησης.

- Μεταρρύθμιση των οικονομικών διαδικασιών και των δημόσιων δαπανών.

- Αποτελεσματικότητα των διαδικασιών πτώχευσης.

- Ανάπτυξη της οικονομικής διαμεσολάβησης και του μη τραπεζικού οικονομικού τομέα.

- Σεβασμός των δικαιωμάτων ιδιοκτησίας.

- Αριθμός συναλλαγών και τιμές των γεωργικών γαιών.

- Πρόοδος που έχει πραγματοποιηθεί στη μεταρρύθμιση των δημοσίων επιχειρήσεων, ιδίως, ολοκλήρωση των σχεδίων αναδιάρθρωσης, ιδιωτικοποίηση βιώσιμων ενοτήτων και διάλυση εκείνων που δεν είναι βιώσιμες.

- Ολοκλήρωση της ιδιωτικοποίησης στον τραπεζικό τομέα.

- Όγκος και ποιότητα των δημόσιων επενδύσεων, ιδίως όσον αφορά τις υποδομές, την παιδεία, το περιβάλλον και την υγεία.

- Μείωση των άμεσων και έμμεσων κρατικών ενισχύσεων.

4. ΤΑ ΚΕΦΑΛΑΙΑ ΤΟΥ ΚΕΚΤΗΜΕΝΟΥ

Κεφάλαιο 1: Ελεύθερη κυκλοφορία εμπορευμάτων

Η Ρουμανία πρέπει να επικεντρώσει τις προσπάθειές της για την εντατικοποίηση της διαδικασίας ευθυγράμμισης. Πρέπει να ενισχυθούν οι διοικητικές ικανότητες και, σε ορισμένους τομείς, πρέπει ακόμα να ολοκληρωθούν οι διαρθρώσεις που απαιτούνται. Οι διαπραγματεύσεις σχετικά με το κεφάλαιο αυτό συνεχίζονται. Σημεία αναφοράς θα είναι τα ακόλουθα:

Βραχυπρόθεσμα

Να εξασφαλισθεί ότι έχει επιτευχθεί η μεταφορά όλων των οδηγιών της νέας προσέγγισης και ότι τα νομικά κείμενα έχουν πλήρως εναρμονισθεί με την κοινοτική νομοθεσία. Να εξασφαλισθεί ότι το ρουμανικό σύστημα τυποποίησης είναι σύμφωνο προς το ευρωπαϊκό σύστημα τυποποίησης και ότι όλα τα ευρωπαϊκά εναρμονισμένα πρότυπα έχουν μεταφερθεί στα ρουμανικά πρότυπα.

Πρέπει να διεξαχθεί μία πλήρης αξιολόγηση του συνόλου της νομοθεσίας στον τομέα που δεν έχει εναρμονισθεί ώστε να εξασφαλισθεί ότι είναι σύμφωνος προς τα άρθρα 28-30 της συνθήκης της ΕΚ.

Να προετοιμασθεί τόσο η διοίκηση, όσο και οι φορείς του επισιτιστικού τομέα σχετικά με τις αρχές που αποτελούν τη βάση του συστήματος επισιτιστικής ασφάλειας της ΕΚ.

Μεσοπρόθεσμα

Να ολοκληρωθεί η ευθυγράμμιση με το κεκτημένο για την τομεακή νομοθεσία στους τομείς που καλύπτονται από τις οδηγίες της παλαιάς προσέγγισης.

Να βελτιωθούν οι γενικές διοικητικές ικανότητες προκειμένου να τεθεί σε εφαρμογή το κεκτημένο σχετικά με τα βιομηχανικά προϊόντα.

Επισιτιστική ασφάλεια: να αναπτυχθούν οι θεσμικές ικανότητες των οργανισμών και των εργαστηρίων αξιολόγησης της συμμόρφωσης. Να αναδιαρθρωθεί το σύστημα ελέγχου των τροφίμων. Να καταργηθεί το σύστημα ελέγχου των τροφίμων πριν από τη θέση στην αγορά, να χορηγηθούν συμπληρωματικοί πόροι (τόσο όσον αφορά τον εξοπλισμό, όσο και το προσωπικό), να βελτιωθούν οι υπηρεσίες ελέγχου.

Να ενισχυθεί η διοικητική ικανότητα όσον αφορά τις υποδομές αξιολόγησης της συμμόρφωσης.

Κατά την προσχώρηση

Να τροποποιηθεί η νομοθεσία στον τομέα που δεν έχει εναρμονισθεί ώστε να είναι σύμφωνη προς τα άρθρα 28-30 της συνθήκης της ΕΚ.

Να ενσωματωθεί μια ρήτρα για την αμοιβαία αναγνώριση σε κάθε κείμενο της ρουμανικής νομοθεσίας σχετικά με τα εμπορεύματα.

Να υιοθετηθούν διατάξεις εφαρμογής στον τομέα των δημοσίων συμβάσεων.

Κεφάλαιο 2: Ελεύθερη κυκλοφορία προσώπων

Η Ρουμανία πρέπει να επικεντρώσει τις προσπάθειές της στο να αντιμετωπίσει τις ελλείψεις που υπάρχουν στον τομέα της αμοιβαίας αναγνώρισης, ιδίως όσον αφορά τα προγράμματα και την κατάρτιση. Η Ρουμανία βρίσκεται τώρα στη διαδικασία δημιουργίας των απαιτούμενων διοικητικών δομών και οι προσπάθειές της αυτές πρέπει να διατηρηθούν. Χρειάζεται επίσης να προετοιμαστεί ώστε, όταν θα είναι πρόσφορο, να μπορέσει να ανταποκριθεί στις οικονομικές και διοικητικές υποχρεώσεις οι οποίες θα προκύψουν από την εφαρμογή των κανόνων συντονισμού της κοινωνικής ασφάλισης. Οι διαπραγματεύσεις σχετικά με το κεφάλαιο αυτό συνεχίζονται. Τα σημεία αναφοράς θα είναι τα ακόλουθα:

Βραχυπρόθεσμα

Η νομοθεσία σχετικά με την αμοιβαία αναγνώριση των επαγγελματικών προσόντων (γενικά), και, ιδιαίτερα, όσον αφορά τους νοσοκόμους, τους γιατρούς, τους οδοντογιατρούς, τις μαίες και τους φαρμακοποιούς πρέπει να υποστεί περαιτέρω αναθεώρηση για να καλύψει τις ελλείψεις που έχουν αναφερθεί.

Μεσοπρόθεσμα

Να εξασφαλισθεί ότι η νομοθεσία έχει ευθυγραμμισθεί με τους κοινοτικούς κανόνες, ιδιαίτερα όσον αφορά την εθνικότητα, τη διαμονή και τη γλώσσα.

Να τροποποιηθεί σύμφωνα με το κεκτημένο ο νόμος σχετικά με το καθεστώς των αλλοδαπών.

Να ευθυγραμμισθεί με το κεκτημένο ο τομέας της ίσης μεταχείρισης και των αδειών εργασίας.

Να ενισχυθούν οι δημόσιες υπηρεσίες απασχόλησης προκειμένου να συμμετέχουν στο δίκτυο EURES. Πρέπει να δοθεί σημασία στη γλωσσική κατάρτιση του προσωπικού.

Να αναπτυχθούν οι διοικητικές δομές στον τομέα των συστημάτων κοινωνικής ασφάλισης.

Κεφάλαιο 3: Ελεύθερη παροχή υπηρεσιών

Η Ρουμανία πρέπει να επικεντρώσει τις προσπάθειές της στην ολοκλήρωση της νομοθετικής ευθυγράμμισης, στην ενίσχυση της διοικητικής ικανότητας και στην καθιέρωση ενός ικανοποιητικού απολογισμού όσον αφορά την αποτελεσματικότητα του ελέγχου. Είναι αναγκαίο να βελτιωθεί ακόμα το θεσμικό πλαίσιο του δημοσιονομικού ελέγχου, ιδίως στον τομέα των χρεογράφων και των ασφαλίσεων. Η αναλυτική εξέταση της ρουμανικής νομοθεσίας στον τομέα των υπηρεσιών εκτός των οικονομικών, πρέπει να αρχίσει το γρηγορότερο δυνατό. Δεν έχουν ακόμα αρχίσει με τη Ρουμανία οι διαπραγματεύσεις σχετικά με το κεφάλαιο αυτό.

Μεσοπρόθεσμα

Στον τομέα της ασφάλισης, πρέπει να συνεχισθεί η αναδιάρθρωση και να ολοκληρωθεί το νομοθετικό πλαίσιο (ιδίως όσον αφορά την ασφάλιση των οχημάτων με κινητήρα).

Να καταστούν διαθέσιμοι οι κατάλληλοι ανθρώπινοι πόροι για να τεθεί σε εφαρμογή η νέα νομοθεσία στον τομέα της αγοράς χρεογράφων.

Να ευθυγραμμισθεί πλήρως με το κεκτημένο η νομοθεσία για την προστασία των δεδομένων, προσδίδοντας ιδιαίτερη σημασία στην εφαρμογή της νομοθεσίας.

Κεφάλαιο 4: Ελεύθερη κυκλοφορία κεφαλαίων

Η Ρουμανία πρέπει να επικεντρώσει τις προσπάθειές της στην ευθυγράμμιση της νομοθεσίας. Πρέπει να συνεχισθεί η αναθεώρηση του νομοθετικού πλαισίου στον τομέα του ξεπλύματος χρημάτων. Οι διαπραγματεύσεις σχετικά με το κεφάλαιο αυτό συνεχίζονται. Τα σημεία αναφοράς θα περιλαμβάνουν:

Βραχυπρόθεσμα

Να καταργηθούν οι περιορισμοί στις άμεσες επενδύσεις του εξωτερικού όσον αφορά τις διατάξεις της τομεακής νομοθεσίας που εισάγουν διακρίσεις.

Να τεθεί σε εφαρμογή κατά το άνοιγμα λογαριασμών σε πιστωτικούς οργανισμούς η διαδικασία προσδιορισμού των πελατών.

Να υιοθετηθεί η νομοθεσία που διέπει την οργάνωση και τη λειτουργία του συστήματος πληρωμών.

Μεσοπρόθεσμα

Να τεθεί σε εφαρμογή η Ευρωπαϊκή Σύμβαση σχετικά με το ξέπλυμα χρημάτων, την έρευνα, την κατάσχεση και τη δήμευση.

Να απομακρυνθούν όλα τα εμπόδια για την ανάπτυξη της ελεύθερης κυκλοφορίας κεφαλαίων σε μια ανταγωνιστική αγορά.

Κεφάλαιο 5: Εταιρικό δίκαιο

Η Ρουμανία πρέπει να επικεντρώσει τις προσπάθειές της στη μείωση της πειρατείας και της παραχάραξης. Η περαιτέρω μεταφορά του κεκτημένου είναι απαραίτητη όσον αφορά τις ομάδες οικονομικών συμφερόντων καθώς και τις διατάξεις σχετικά με τη δικαιοδοσία και την ενίσχυση των αποφάσεων για πολιτικά και εμπορικά θέματα. Οι διαπραγματεύσεις σχετικά με το κεφάλαιο αυτό έχουν προσωρινά σταματήσει. Πρέπει να δοθεί προσοχή στο να εξασφαλισθεί ότι τηρούνται οι δεσμεύσεις που έχουν αναληφθεί κατά τη διαδικασία αυτή. Τα σημεία αναφοράς περιλαμβάνουν:

Μεσοπρόθεσμα

Η περαιτέρω ευθυγράμμιση πρέπει να συνεχισθεί προκειμένου να μεταφερθεί η οδηγία σχετικά με την πνευματική ιδιοκτησία στην κοινωνία των πληροφοριών καθώς και η οδηγία σχετικά με τα δικαιώματα παρακολούθησης.

Οι βελτιώσεις του αριθμού του προσωπικού και του προϋπολογισμού καθώς και η βελτίωση των στατιστικών εκθέσεων είναι απαραίτητες για την υπηρεσία πνευματικής ιδιοκτησίας και την υπηρεσία ευρεσιτεχνιών και εμπορικών σημάτων.

Για να σταματήσουν τα εμπορεύματα παραχάραξης, χρειάζεται να σημειωθεί περαιτέρω πρόοδος κατά την εφαρμογή των συνοριακών ελέγχων καθώς και αύξηση της συνεργασίας μεταξύ των διαφόρων οργάνων εφαρμογής της νομοθεσίας.

Ενίσχυση ενός διαθεσμικού δικτύου για να σημειωθεί πρόοδος στην καταπολέμηση της πειρατείας και της πλαστογράφησης.

Κεφάλαιο 6: Πολιτική ανταγωνισμού

Η Ρουμανία πρέπει να επικεντρώσει τις προσπάθειές της στη συνεχή θεσμική ενίσχυση και στην κατάρτιση του προσωπικού τόσο στο συμβούλιο ανταγωνισμού, όσο και στην υπηρεσία ανταγωνισμού. Η Ρουμανία πρέπει να αντιμετωπίσει θέματα ευθυγράμμισης των ασυμβίβαστων καθεστώτων κρατικών ενισχύσεων και θέματα ενίσχυσης των κανόνων ανταγωνισμού όσον αφορά τα μη κοινοποιημένα καθεστώτα ενισχύσεων και την υπάρχουσα βοήθεια. Οι διαπραγματεύσεις σχετικά με το κεφάλαιο αυτό συνεχίζονται. Τα σημεία αναφοράς θα περιλαμβάνουν:

Βραχυπρόθεσμα

Βελτίωση της συνεργασίας μεταξύ του συμβουλίου ανταγωνισμού και της υπηρεσίας ανταγωνισμού και ενίσχυση των υπευθυνοτήτων αυτών των δύο αρχών σε σχέση με τα ρουμανικά υπουργεία και άλλες σχετικές αρχές.

Η νομοθεσία του ανταγωνισμού πρέπει να υπερέχει σε σχέση με διατάξεις που αντιτίθεται στους κανόνες ανταγωνισμού. Τα αρμόδια όργανα στον τομέα του ανταγωνισμού πρέπει να λαμβάνουν το δικαίωμα να προσβάλουν νομικά κείμενα βάσει των οποίων χορηγείται κρατική ενίσχυση.

Όσον αφορά του τομέα της αντιμονοπωλιακής νομοθεσίας, κατάργηση της υποχρέωσης της μεμονωμένης κοινοποίησης και επικέντρωση των πόρων στις περιπτώσεις που παρουσιάζουν σοβαρή στρέβλωση του ανταγωνισμού. Υιοθέτηση μιας δυναμικότερης προσέγγισης, ιδίως έναρξη ερευνών με ιδίαν πρωτοβουλία και εφαρμογή μιας ανασταλτικής πολιτικής κυρώσεων.

Συμπλήρωση του νομοθετικού πλαισίου με την εκπόνηση ουσιαστικών κανόνων εφαρμογής σχετικά με τις κρατικές ενισχύσεις. Αύξηση του αριθμού των σχετικών εμπειρογνωμόνων και βελτίωση της ποιότητας των αποφάσεων σχετικά με τις κρατικές ενισχύσεις και βελτίωση της διαφάνειας των κρατικών ενισχύσεων.

Βελτίωση των αποτελεσμάτων όσον αφορά την εφαρμογή του κεκτημένου σχετικά με τις κρατικές ενισχύσεις. Υιοθέτηση μιας σταθερότερης και πιο δυναμικής προσέγγισης και εξασφάλισης της αποτελεσματικής εφαρμογής των κανόνων των κρατικών ενισχύσεων, συμπεριλαμβανομένης της μη κοινοποιηθείσας ενίσχυσης και ευθυγράμμιση της υπάρχουσας ενίσχυσης και νομοθεσίας βάσει της οποίας χορηγούνται ενισχύσεις από τις αρχές σε διάφορα επίπεδα. Ιδιαίτερα, ευθυγράμμιση των συστημάτων των μη συμβατών φορολογικών διευκολύνσεων μετατρέποντας τα οφέλη.

Βελτίωση της διαφάνειας όσον αφορά τις κρατικές ενισχύσεις που χορηγούνται στον τομέα του χάλυβα. Καθορισμός ενός ανωτάτου ορίου για τις ενισχύσεις που χορηγούνται υπό τη μορφή φορολογικών απαλλαγών/μειώσεων.

Ευαισθητοποίηση των διοικήσεων που χορηγούν κρατικές ενισχύσεις στην πολιτική και στις νομοθετικές διατάξεις που ισχύουν στον τομέα αυτόν.

Μεσοπρόθεσμα

Συνέχιση των προσπαθειών όσον αφορά την κατάρτιση, ιδίως σχετικά με τη δικαστική εξουσία.

Ευαισθητοποίηση σχετικά με τους κανόνες, ιδίως μεταξύ αυτών που χορηγούν ενισχύσεις, την κοινότητα των επιχειρηματιών και του δικαστικού σώματος.

Κεφάλαιο 7: Γεωργία

Η Ρουμανία πρέπει να επικεντρώσει τις προσπάθειές της στην ενίσχυση των διοικητικών δυνατοτήτων για την εφαρμογή και την επιβολή του κεκτημένου, ιδίως στον κτηνιατρικό και φυτοϋγειονομικό τομέα και να επιταχύνει τη διαρθρωτική μεταρρύθμιση στον γεωργικό τομέα και στον τομέα της βιομηχανίας τροφίμων. Απαιτούνται σημαντικές επενδύσεις για να επιτευχθεί η μεταρρύθμιση του κτηματολογίου και η καταγραφή των τίτλων ιδιοκτησίας στις υπηρεσίες του κτηματολογίου. Έχουν αρχίσει με τη Ρουμανία οι διαπραγματεύσεις σχετικά με το κεφάλαιο αυτό, αλλά μόνο όσον αφορά τα φυτοϋγειονομικά και κτηνιατρικά θέματα. Τα σημεία αναφοράς θα είναι τα ακόλουθα:

Μεσοπρόθεσμα

Το νέο εθνικό καθεστώς στήριξης πρέπει να επικεντρώσει την προσοχή του περισσότερο στην ανάπτυξη μιας γεωργικής πολιτικής που θα προσανατολίζεται στην αγορά και να χορηγήσει μεγαλύτερη σημασία στην αγροτική ανάπτυξη.

Πρέπει να ενισχυθεί το προσωπικό και άλλοι πόροι ούτως ώστε να μπορέσει να εφαρμοστεί πλήρως το γεωργικό κεκτημένο, το οποίο έχει πρόσφατα μεταφερθεί.

Όσον αφορά τα οριζόντια θέματα, επιβάλλεται να καταβληθούν συμπληρωματικές προσπάθειες σε τομείς όπως είναι η καταγραφή έγγειας ιδιοκτησίας, οι διακλαδικές επαγγελματικές οργανώσεις, η πολιτική ποιότητας, το δίκτυο γεωργικής λογιστικής πληροφόρησης (FADN) και για τη δημιουργία του ολοκληρωμένου συστήματος διαχείρισης και ελέγχου IACS (ιδίως το σύστημα προσδιορισμού των οικοπέδων).

Επεξεργασία μέτρων εφαρμογής για την νέα νομοθεσία σχετικά με τον αμπελοοινικό τομέα (ιδίως όσον αφορά το αμπελοοινικό μητρώο).

Η εθνική υγειονομική και κτηνιατρική υπηρεσία έχει ανάγκη από πρόσθετους ανθρώπινους και οικονομικούς πόρους για να ολοκληρώσει τη νομική υιοθέτηση του κεκτημένου στον κτηνιατρικό τομέα.

Κεφάλαιο 8 - Αλιεία

Πρέπει να καταβληθούν συμπληρωματικές προσπάθειες για την εφαρμογή της πρόσφατης νομοθεσίας που διέπει τη λειτουργία των βασικών διοικητικών δομών. Οι διαπραγματεύσεις σχετικά με το κεφάλαιο αυτό σταμάτησαν προσωρινά. Πρέπει να δοθεί προσοχή στο να διατηρηθούν οι δεσμεύσεις που έγιναν κατά τη διάρκεια αυτής της διαδικασίας. Τα βασικά μέτρα είναι τα ακόλουθα:

Βραχυπρόθεσμα

Διευκρίνιση των διοικητικών αρμοδιοτήτων μεταξύ του Υπουργείου γεωργίας, διατροφής και δασονομίας και του Υπουργείου υδάτων και προστασίας του περιβάλλοντος.

Μεσοπρόθεσμα

Διορισμός πρόσθετου προσωπικού για το τμήμα αλιείας του υπουργείου γεωργίας, διατροφής και δασονομίας (MAFF).

Ενίσχυση των δραστηριοτήτων ελέγχου, δίνοντας μεγαλύτερη έμφαση στην κατάρτιση των επιθεωρητών αλιείας, με την παροχή του κατάλληλου εξοπλισμού και την αύξηση του αριθμού των επιθεωρητών για τον έλεγχο των θαλάσσιων αλιευμάτων.

Μεταφορά των ρυθμίσεων που αφορούν τη διαχείριση και τον έλεγχο των πόρων.

Μεταφορά των κοινοτικών ρυθμίσεων για τη διαχείριση των διαρθρωτικών πόρων και δημιουργία μιας υπηρεσίας διαρθρωτικών πόρων στο Υπουργείο γεωργίας διατροφής και δασονομίας (MAFF).

Μεταφορά της κοινοτικής νομοθεσίας για την οργάνωση της ιχθυαγοράς και δημιουργία μιας υπηρεσίας πληρωμών.

Κεφάλαιο 9: Πολιτική στον τομέα των μεταφορών

Η Ρουμανία πρέπει να επικεντρώσει τις προσπάθειές της στην ανάπτυξη θεσμών που μπορούν να θέσουν σε εφαρμογή τη νέα νομοθεσία και στην έρευνα των αναγκαίων οικονομικών μέσων για την πραγματοποίηση των μεγάλων επενδύσεων που απαιτούνται από το κεκτημένο. Συμπληρωματικές προσπάθειες είναι επίσης απαραίτητο να καταβληθούν για τη θέση σε εφαρμογή του κεκτημένου όσον αφορά φορολογικά και κοινωνικά/τεχνικά θέματα στον τομέα των οδικών μεταφορών, για να μεταφερθεί και να τεθεί σε εφαρμογή το κεκτημένο στους τομείς των εναέριων και των θαλάσσιων μεταφορών, για τη σημαντική βελτίωση της θαλάσσιας ασφάλειας και την αναδιάρθρωση του ποτάμιου στόλου ούτως ώστε να τηρεί τους κοινοτικούς κανόνες, και για την ενίσχυση της αρχής για τη θαλάσσια ασφάλεια ενώ θα εξασφαλίζεται επίσης η ανεξαρτησία της. Οι διαπραγματεύσεις σχετικά με το κεφάλαιο αυτό συνεχίζονται. Τα βασικά θέματα θα περιλαμβάνουν:

Βραχυπρόθεσμα

Εξασφάλιση ότι οι οδικοί έλεγχοι οχημάτων δεν προκαλούν de facto διακρίσεις μεταξύ των ρουμάνων οδικών μεταφορέων και των μεταφορέων της Κοινότητας ή ανάμεσα στα αντίστοιχα οχήματα.

Ενίσχυση της αρχής για τη θαλάσσια ασφάλεια, εξασφαλίζοντας επίσης την ανεξαρτησία της.

Κατά την προσχώρηση

Ολοκλήρωση της αναδιάρθρωσης των εθνικών αερομεταφορέων.

Άνοιγμα του κύριου οδικού δικτύου στη διεθνή κυκλοφορία σύμφωνα με το κεκτημένο όσον αφορά το βάρος και τις διαστάσεις, πριν ολοκληρωθεί η αναβάθμισή του (ακόμα και αν αυτό συνεπάγεται τη χρήση δευτερευόντων μη αναβαθμισμένων οδικών τμημάτων για τη φόρτωση και την εκφό